Президентлар «Ашхобод» сайилгоҳи ва Махтумқули хиёбонини очиб берди – Газета.uz\nЎзбекистон ва Туркманистон президентлари Тошкентда «Ашхобод» сайилгоҳини очиб берди. Гурбангули Бердимуҳамедов ўзини туркман пойтахтида юргандан ҳис қилганини таъкидлади.\n24 апрель 2018, 10:28 Сиёсат\nДушанба куни Тошкентда Ўзбекистон ва Туркманистон президентлари Шавкат Мирзиёев ва Гурбангули Бердимуҳамедов иштирокида «Ашхобод» сайилгоҳининг тантанали очилиш маросими бўлиб ўтди, дея хабар берди Ўзбекистон президенти матбуот хизмати.\nМахтумқули кўчасида барпо этилган мазкур парк 10 гектардан ортиқ майдонни эгаллаган. Сайилгоҳ олди ва ҳудудида фавворалар қурилган. Туркманистоннинг рамзи бўлган ахалтеки отларининг ҳайкаллари ўрнатилган.\nБу ерга замонавий аттракционлар, жумладан улкан чархпалак ўрнатилган, манзарали дарахтлар, ўриндиқлар, умумий овқатланиш ва хизмат кўрсатиш шахобчалари, югуриш ва велосипед ҳайдаш учун йўлакчалар барпо этилган.\nШавкат Мирзиёев ва Гурбангули Бердимуҳамедов боққа дарахт кўчатлари ўтқазди.\nБунга қадар давлат раҳбарлари 2017 йил май ойида ўзбек ва туркман халқлари дўстлиги шарафига Махтумқули берилган кўчада барпо этилган шоир ёдгорлиги пойига гуллар қўйди.\nТуркманистон раҳбари ташрифи олдидан кўча реконструкция қилиниб, ёдгорлик бу ерда барпо этилган пиёдалар учун хиёбон аввалига кўчирилди.\nГурбангули Бердимуҳамедов Тошкентга ташрифи доирасида Шавкат Мирзиёев ҳамроҳлигида Мустақиллик майдонига ҳам ташриф буюриб, Мустақиллик ва эзгулик монументи пойига гул қўйди. У шунингдек Ўзбекистоннинг биринчи президенти Ислом Каримов ҳайкали пойига ҳам гул қўйди.


05:52 28 Май 2020\n19:46 08.02.2020 (Янгиланган 19:50 08.02.2020) Ҳавола олиш\nСпиртли ичимлик таъсирида бўлган икки ўқитувчи уйга қайтаётган вақтида Пайариқ тумани ветеринария ва чорвачиликни ривожлантириш бўлими мудири С.У. билан жанжаллашиб, уни уриб ўлдирган.\nТОШКЕНТ, 8 фев - Sputnik. Самарқанд шаҳри Пайариқ туманида қотиллик жиноятини содир этган ўқитувчиларга нисбатан суд жараёни бошланди, деб хабар берди "Зарафшон" нашри.\nПайариқ туманидаги 40-умумтаълим мактаби ўқитувчиси С.А. ҳамкасби, аммаваччаси Б.Х. билан тергов томонидан қасддан одам ўлдирганликда айбланган ва икки ўқитувчига нисбатан суд жараёни бошланган.\nЖиноят ишидаги ҳужжатларга кўра, С.А. ўтган йил октябрь ойи охирида 40-умумтаълим мактаби ўқитувчиси, яъни аммаваччаси Б.Х. билан Ш.Ч.нинг хонадонида ўтаётган тўй маросимида спиртли ичимлик истеъмол қилган.\nСобиқ ўқитувчиларга нисбатан 2019 йилнинг 25 октябрида қамоқ эҳтиёт чораси қўлланилган.


Бош мақола, Муҳаррир минбари, Муҳаррир танлови | 05/08/2016 9:13 AM 537423 марта ўқилди Исмат Хушев: 9-МАЙ ҒАЛАБА КУНИ – МОТАМ КУНИ ЭМАС!\nУлуғ Ватан уруши ветеранларининг руҳини безовта қилманг, Ислом ака.\n“Ўзбекистон Президентига мактублар” туркумидан\n1. Ислом Абдуғаниевич!\nБугун – 2015 йилнинг 9 май куни!\nБугун – Улуғ Ватан урушидаги буюк Ғалабамизга 70 йил бўлди!\n70 йил – тарих кўзгусида эҳтимол бир дақиқалик фурсатдир. Сиз бу муқаддас кунни негадир – хотирлаш ва қадрлаш куни деб, қишлоқча тил билан содда қилиб айтганда – мотам куни деб эълон қилгансиз.\nУлуғ Ватан урушида иштирок этган миллионлаб инсонларнинг руҳини безовта қилиб, уларнинг фашизм устидан қозонган буюк Ғалабасини ўғирлаб, порлоқ хотирасини оёқ ости қилишга Сизга ким ҳуқуқ берди?\nБири биридан тутуриқсиз, бир тийинга қиммат мулойим хунук Давлат маслаҳатчиларингизми?\n2. Менинг отам – Маҳмуд Хушев, 1922 йилда туғилган бўлиб, Улуғ Ватан урушининг қатнашчиси эди.\nНавқирон 19 ёшида фронтга кетиб, кичик командирлар тайёрлаш мактабини битирган, лейтенат унвонида жангга кириб, капитан унвонида 24 ёшида ғалаба билан Китобга қайтиб келган.\nОтамнинг орден медаллар тақилган янги костюмини кийиши – биз, унинг фарзандлари учун ҳақиқий байрамга айланиб кетарди. Отам бу костюмни ҳар йили бир маротаба – 9 май Ғалаба байрами кунида киярди, холос.\nБиз бу кунни йил бўйи орзиқиб кутардик.\nҲар йили 9 май куни арафасида отамни райкомга чақириб, байрам билан муборакбод этишар, совға салом бериб, район мактабларида ташкил этилган учрашувларга олиб боришар эди.\n9 май куни эса райкомнинг биринчи секретари райондаги барча ветеранларни ресторанда йиғиб, партия номидан тўкин сочин зиёфат берарди.\nКомпартия Сизга ҳокимиятни бериб, ўз ҳукмронлигини йўқотганидан сўнг, Ўзбекистонда ғаройиб воқеалар содир бўла бошлади.\nСиз Президент бўлганингиздан кейин бизни ана шу қувонч ва ҳаяжондан, 9-май куни нишонлайдиган – Ғалаба байрамидан маҳрум қилдингиз…\n3. Мустақил бўлганимиздан кейин бу байрам қадри ва нуфузи, тарихда тутган роли ва аҳамияти секин аста пасайиб ва камайиб бора бошлади.\nБу билан бир қаторда Ўзбекистондаги Улуғ Ватан уруши ветеранларига қўйилган ёдгорлик ва ҳайкаллар, монументлар бирин кетин йўқ қилинди.\nСовет Иттифоқи Қаҳрамони, биринчи ўзбек генерали Собир Раҳимов ҳайкали қўпориб олинди.\nУлуғ Ватан уруши йилларида етим есирларнинг бошини силаган Шомаҳмуд ака ва Баҳри аяларга ўрнатилган монумент йўқ қилинди.\nНимаймиш, мустақил бўлганимиздан кейин ўтмишимизни ҳам мустақиллигимизга муносиб қилиб ўзгартиришимиз керак эмиш. Совет даврини унутишимиз лозим эмиш. Коммунистик ғояларнинг зарарли оқибатлари ҳақида бутун дунёга бонг уришимиз даркор эмиш…\n4. Ислом ака!\nЎзимиз аслида ўша коммунистик партия ва ғояларининг кучи билан ҳокимиятга келган бўлсак, нега керак бўлди бундай кўзбўямачилик?\nНега энди бизни одам қилиб, раҳбарликка кўтарган Коммунистик партиянинг юзига оёқ қўйишимиз керак бўлди?\nНега Улуғ Ватан урушида қозонилган Буюк Ғалабамизга тош отишимиз керак?\nУнинг номини хотира ва қадрлаш куни деб ўзгартириб, жанг майдонларида шаҳид кетган ота-боболаримиз руҳига хиёнат қилишимиз кимга ва нимага керак бўлди?\nАхир ўтганларни хотирлаш ва қадрлашни биз йилда бир эмас, балки ҳар куни, ҳар соат ва ҳар дақиқада қилишимиз лозим эмасми?\nУлуғ ва исёнкор аждодларимизнинг Иккинчи жаҳон урушидаги Буюк ғалабасини ўғирлаб, уларнинг руҳини – безовта, хотирасини – оёқ ости қилсак, бу бориб турган калтафаҳмлик ва нонкўрлик эмасми?\nБунинг учун эртага тарих олдида ким жавоб беради?\n5. Ислом ака!\nУлуғ Ватан уруши боис ота онасиз қолган етим есирларнинг ўн тўрт нафарини оиласига олиб келиб, бошини силаган – боқиб, тарбиялаган бу улуғ ва меҳри дарё инсонларинг айби ва ё гуноҳи нима?\nАхир Сизнинг олдинги сафдошингиз Усмон Юсупов ҳам партия чақириғига лаббай деб, икки нафар етим есирни уйига олиб келиб, ўзига фарзанд қилиб олганини, меҳр ва мурувват кўрсатиб, тарбия қилганини яхши билар эдингиз-ку!\nЁки бўлмаса, Совет Иттифоқи Қаҳрамони, биринчи ўзбек генерали Собир Раҳимов Сизга нима ёмонлик қилган эди?\nМустақиллик йилларида Сизнинг қулочингиз – ҳамма Президентлардан ҳам кенгроқ ва баландроқ эди. Биз ўшанда Сизга меҳр қўйгандик.\nЛекин бугун ростини айтсам, мендан ранжиманг, Сиз кейинги ўн йилликда тамомила занг босдингиз. Сизда – бир биридан тутуриқсиз Давлат маслаҳатчилари ниҳоятда кўпайиб кетди.\nПрезидентга беш- олтита Давлат маслаҳатчиси нима керак? Улар Сизга нимани маслаҳат бераяпти ўзи?\nСиз кейинги йилларда биз шогирдларингизни ажиб ҳайрат ва ҳасратларга ошно этган қатор хатоларга йўл қўйдингизки, бугун буларни номма ном ва бирма бир айтиб ўтишга тўғри келади.\nСиз “Халқлар дўстлиги” деган номни ўчирдингиз. “Улуғ Ватан уруши” деган атамани йўқ қилдингиз. Сизга Давлат миқёсида маслаҳат берувчи калтабин маслаҳатчиларингиз маслаҳати билан миллион миллион одамларнинг қони эвазига қўлга киритилган Улуғ ва Муқаддас Ғалаба байрамини мотамга айлантирдингиз.\nСизга бугун бир саволим бор, ҳурматли Президент!\nНемис фашист газандалари билан бўлган беомон ва тенгсиз курашда қон тўккан, жон олиб жон берган одамларнинг руҳини безовта қилишга Сизга ким ҳуқуқ берди?\nШулардан биттаси менинг отам.\nУ норози бўлиб, тушларимга киради доим.\nОтамнинг руҳини безовта қилманг, жаноб Президент!\n7. Ислом Абдуғаниевич!\nАгар бизда хотирлаш ва қадрлаш устида муаммо бўлганда ҳам майли эди.\nХотирлаш кунини алоҳида нишонлаш ва белгилаш шарт эмас. Биз ҳар куни кимнидир эслаймиз, ёд этамиз. Ҳар пайшанбада ис чиқарамиз. Ҳар жума мачитга бориб, ўтганлар руҳига қуръон тиловат қиламиз…\nХотира қалбимизда ҳар доим, ҳар соатда яшаши лозим эмасми? Бундай бемаъни одат – ён атрофимиздаги бирорта ҳам давлатда йўқ. Бу – бориб турган мантиқсизлик эмасми?\nЎтганларни хотирлашдек ахлоқий тарбия инсон учун – бир йилда ва бир марта деб ўқитилмайди-ку.\nБир сўз билан айтганда, кейинги йиллардаги энг ярашмаган ва бемаъни бир тадбир бўлди бу, Ислом ака.\n9 май куни ветеранлар бир томонга, ёшлар иккинчи томонга кетиб қолаяпти. Бири байрамга талпинса, бири мотамга талпинади.\nБу қандай эъзозлаш ва қадрлаш куни бўлди…\n8. Ислом ака!\nСизда кейинги пайтда маслаҳатчилар ростдан ҳам кўпайиб кетди.\nСиз “донишманд” маслаҳатчиларингизга кўпам қулоқ тута берманг. Уларнинг кўплари – ота боболари тугул, ўзлари ҳам уруш бўсағасига яқин бормаган.\nЖумладан Сизнинг ўзингиз ҳам. Бирорта авлодингиз жангчи бўлганини эшитмадим.\nОтангиз уруш йилларида қамоқда ўтирган деган миш миш бор. Улуғ Ватан урушини мотамга айлантирганингизга шу сабаб бўлган бўлса, эҳтимол.\nЛекин оилавий мотамни давлат миқёсига олиб чиқишга нима ҳаққингиз бор?\nСиздан ҳокимият кетган куни, одамлар буни барибир тўғрилайди.\nҲали ҳам кеч эмас. Буни тўғрилаш керак. Кейин ростдан ҳам кеч бўлади…\n9. 1945 йилнинг 9 май куни совет халқи немис фашист босқинчилари устидан Ғалаба қилган кун сифатида тарихга кирган. Бу – оталаримизнинг шонли тарихи.\nУни ўйламай нетмай хотирлаш ва қадрлаш деган тутуриқсиз гап сўзлар билан номини ўзгартириб, аҳамиятини пасайтириб, тарихдан ўчирмоқчи бўлганлар қаттиқ янглишадилар.\nБу огоҳлантириш ҳаммага – Мустақиллик даврининг оддий тарихчиларидан тортиб, Давлат раҳбари бўлган Президентга қадар бирдек тааллуқлидир!!!\n9 май, 2015 йил, Торонто шаҳри, Канада.\n10.05.2015 at 17:49 (Edit)\nДахшат! Исмат Хушев акамиз мана шу битта маколаси билан УЗИГА КАРШИ ИШЛАТИЛАЁТГАН ХАР ХИЛ ГАПЛАРГА ЧЕК КУЙИШ БИЛАН БИРГАЛИКДА, УЗИНИНГ АВЛОДИ БУЛАРНИНГ БАРЧАСИНИНГ АВЛОДИ ТАГИ ВА УСТИНИ КУШИБ ХИСОБЛАГАНДА ХАМ БИР НЕЧА БАРОБАР ТОЗА ВА ЮКОРИ ЭКАНЛИГИНИ ТАРИХ ОЛДИДА ИСБОТЛАДИЛАР! ОФАРИН ДЕМАСДАН ИМКОН ЙУК, ДООД ДЕСИНЛАР ЭНДИ КЕЧ! Яхши ИНСОНЛАР бор юкорида умидимиз энди шулардан, эндиги шармандачиликлардан элимизни асранг яхшилар! Ушбу охирги мухлат давлатники ва миллатники булиш хавфи харкачонгидан кучли!\n10.05.2015 at 17:17 (Edit)\nI.Xushev maqolasini o’qib: “Xotira va qadrlash kuni” deb nomlanishi “Fashizm ustidan g’alaba kuni” degan nomni o’z ichiga to’laligicha qamrab oladi va haqiqiy milliy ruh beradi. Bu bayram o’z talqinida qadimdam shu yurtga jonini berganlar, unga sidqidildan xizmat qilganlar, “bosmachi” ga chiqarilgan avlodlarimiz, jadidlar, qatog’onga uchraganlar, FASHIZMGA QARSHI FRONTDA, FRONT ORTIDA kurashganlar, paxta qurbonlari, mustaqillik uchun qurol bilan qalam bilan amal bilan kurashganlar,… … bugunda har birimizni tirik inson bo’lib kamol topib turganimizga sabab insonlarni XOTIRLASH VA QADRLASH kuni kabi joriy etilgan deya olamiz. Har qanday mafkuradan holi, O’zbekistonda yashovchi har bir millat va dinlarga mos bayram. Kelajak avlodlarimiz shu kunda bizlarni ham, shu bayramga asos solgan I.Karimovni ham shu kunda eslab xotirlasa, qadrlasa “ne ajab” ( Xushevchasiga aytganda)\n10.05.2015 at 15:25 (Edit)\nМуҳаммад Солих, Жаҳонгир Муҳаммадлардан Исмат Хушев шу вақтгача ҳам кам бўлмаган. Айниқса кейинги икки йил ичида булардан ҳар томондан ўтиб кетди. Тан олиш керак Хушевнинг қуёши чарақлаб чиқиб келаяпти, улар иккаласиники эса аста секин ботаяпти…\n“Дунё ўзбеклари”дан: Яхши гап – яхши, албатта. Бунинг учун раҳмат. Лекин ўзбек мухолифатининг икки таниқли лидери қуёшини ботаётганига шахсан мен ишонмайман…\n10.05.2015 at 13:06 (Edit)\nХАҚ рости, инсон зоти борки, миллати ва динидан қатъи назар, Ота боболари руҳига ҳурмат, ўтганларни хотирлаш ва қадрлашни бир йилда бир эмас, балки ҳар куни, ҳар соат, ҳар дақиқада ва ҳар нафасида қилмоқлиги лозим. Ким нима деса деяверсин, аммо И.Хўшев ўзбек халқининг\nўз қадр-қиматини англаши ва қалбида адолат туйғуси ўйғониши учун ҳаммадан зиёд, ХАҚИҚАТ бирла бисёр хизмат қилмоқда! Гарчанд, у ҳам ўзбекларга хос баъзи қусур ва унсурлардан мутлоқ холис бўла олмаган бўлсада.\n09.05.2015 at 21:02 (Edit)\nИсмат Хушевнинг ушбу мақоласини қайта-қайта ўқидим, танишларга-да юбордим. И.Хушевнинг оппонентларига-да бу мақолани диққат билан ўқишни тавсия қилардим.\nМен Каримовга мухолиф бўлган одамлардан 2 тасини – Муҳаммад Солих ва Жаҳонгир Муҳаммадни миллий қахрамон ҳисоблардим. Мана шу мақоладан кейин булар қаторига Исмат Хушевни-да қўшдим.\n“Дунё ўзбеклари”дан илтимосим шуки, мана шу мақола ҳеч бўлмаса бир ой сайтда турсин. Шу даврда И.Хушевнинг Ислом акаси ҳам бир ёғлиқ бўлиб қолар…\n09.05.2015 at 16:15 (Edit)\nАлбатта ғалабани пасайтриш уни урнини алмаштришга ҳеч кимни ҳаққи йўқ! Шу билан бирга тарих, ўриш хотиралари қандай бўлса шундай қараш керак. Бечора ярим млндан ортиқ ота боболаримиз ўлиб кетди, уларни ҳеч ҳам айби йўқ! Биз учун булар, инсоният душмани фашестларга қарши кўрашган қаҳромонлардир.\nЎхшаш мақолаларИсмат ХУШЕВ: ТЎҚҚИЗИНЧИ МАЙ – “КУЗАТУВ”НИНГ БОШЛАНИШИ (2-КИТОБ, 41-БОБ)"Дунё ўзбеклари" тақдим этади - Абдулла ҚОДИРИЙ: АҲВОЛИМИЗ...Эврил Турон: Мен “ББС”, “Озодлик”, “Дунё Ўзбеклари” ходимларини тўғри тушунаман...ББС - Мирзиёевнинг ҳокимиятдаги 100 куни: нима ўзгарди?Ўктам Ҳакимали: Дунёда сотилмайдиган миллат - бири чечен, иккинчиси қирим-1Исмат Хушев: Шолохов Ватанида 1-китоб, 12-боб."Озодлик" туфайли одамлар Сирдарёлик ёлғиз онага ёрдам кела бошлашди...Буюк ўзбек шоири Абдулла Орипов вафот этганига роппа роса беш ой бўлди\t5 шарҳ\nШох says:\t05/10/2016 at 7:00 AM\tУзбекистон Галаба килмаган…галаба куни дея олмайди…Ота-боболаримиз Галаба килган….9 май барибир дам олиш кунику…Мотамсаро ОНА..ХАЙКАЛЛАРИ БОРКУ…Андижонда Совет Иттифоки кахрамонлари хайкаллари викор тукиб турибдику…1.5 миллион урушга кетганлари ва кайтмаганларни исми шарифи езилган КАЙДНОМАлар БОГЛАРДА МАРКАЗда борку…Кейин урушлар аввал хам булиб келган кейин хам булдику…умуман ХАММА ЕД ЭТИШ…ХОТИРЛАШ…миилийлик хислари билан Галаба кунини ед этиш гунохми…КРИЗИС КРИЗИС ДЕЙМИЗ камбагал пули йук одамга кризис таъсир килмайди…шунга ухшаб ГАЛАБА куни…УЗБЕК ДАВЛАТИни галабаси эмасда СОВЕТ халкини ГАЛАБАСИ…елгиз РОССИЯники эмас хам…ТУХМАТ…килманг..Узбекистонда 9 май нишонланада дам олиш куни…УРУШ катнашчиларига пул ва махаллий хокимият совгалар таркатди…\nUzbek says:\t05/09/2016 at 10:56 PM\tAgar kimdir Муҳаммад Солих, Жаҳонгир Муҳаммадлар lar qatoriga Исмат Хушев ni tirkaydigan bulsa men bunga umuman qushila olmayman. Sababi, Исмат Хушев ham aytadigan, ham qaytadigan odam. Kechagina MXX ruhsati bn O’zbekistonga borib kelib yurgan odam, bunday maqolalarni kuzbuyamachilik uchun yozaveradi xam, erkatoylarcha O’zbekistonga kirib chiqib yuraveradi ham. Aslida shunday odamlar birinchilardan bulib “Qirol ol’di, yashasin yangi Qirol” deguvchilar toifasiga kiradilar…\nМухаммад Ёқуб Ҳамроев says:\t05/09/2016 at 3:50 PM\tҲурматли Исмат ака! Сизга катта раҳмат, миллионлаб инсонларнинг кўнгли тубидаги айтилмай қолаётган армонларни баралла айта олганингиз учун.\nМинг афсуслар бўлғайким “БУКРИНИ ГЎР ТЎҒРИ ҚИЛАДИ” ҲИКМАТИ БИЗНИНГ ЗАМОНГА КЕЛИБ ЎЗ ИСБОТИНИ МИНГ-МИЛЛИОН ФОИЗ ИСБОТЛАБ, МИХЛАБ, БОЛТ-ГАЙКАГА ҲАМ ТОРТДИ!!!\nБИЗ ЧОРАК АСРДАН БУЁН ИШОНДИК, ҚАДРИЯТЛАРИМИЗ, МИЛЛАТИМИЗ, КЕЧАМИЗ, БУГУНИМИЗ ЭНГ ДАҲШАТЛИСИ КЕЛАЖАГИМИЗГА БОЛТА УРДИК.\nДУНЁНИ ФАШИСТЛАРДАН ОЗОД ҚИЛГАН ҲАЛҚНИНГ ФАРЗАНДЛАРИ, КАРИМОВ ВА ИНОЯТОВ ФАШИСТЛАРИ КОНЦЛАГЕРЛАРИДА ЎЛИМ ТОПМОҚДА…\nsamarqanddan says:\t05/09/2016 at 1:38 AM\tИслом акани бронта яқини жангчи бўлмаган уни яқинлари складда ишлаган. Шу учун у киши уруш азобларини ҳис қилмайди, жангчи руҳияти йўқ, бир ўйинчидир холос. Исмат Хушев мақолани жуда туғри ва вақтида ёзган. Офарин, Исмат ака. Сиз хамиша улоқни олиб кетасиз. Қойил қолдириб хаммамизни…\nNuur says:\t05/08/2016 at 9:56 PM\t9- mayni G’alaba kuni buni xech kim va xech narsa uzgartirolmaydi\nammo Uz hukumati shu ishni qildi;), butun xalq utgan yaqinlariga is chiqarib, fotixa uqib mozor boshlariga chiqadi axir bizda bu marosimlar uchun boshqa kunlar, qolaversa ramazon oyida tegishli kunlar xam bor, nimaga bu uzbek Galaba kunini uziga xos utkazmaydi nima kerak, odamlarni kallasini aylantirish.\n“Dunyo uzbeklari ” saytiga kirdimu kuzim maqolaga tushdi bular ekanku deysan kishi uqib raxmat, kup yashang.\nИСМАТ ХУШЕВ: ЎЗБЕК ЭМИГРАНТЛАРИНИНГ УЧ ТОИФАСИ - 590732 марта ўқилган\nИсмат Хушев: Рашидовнинг сирли ўлими ва унинг аччиқ сабоқлари ҳақида… - 556041 марта ўқилган\nЎзбекистоннинг собиқ биринчи раҳбари Рафиқ Нишонов 90 ёшда! - 536032 марта ўқилган\nИсмат Хушев: Собиқ вазирнинг икки ўлими (“Ўтганлар ёди” туркумидан) - 520394 марта ўқилган\nИсмат ХУШЕВ: ХУФИЯ ИДОРА (МХХ) ДА БИРИНЧИ МИЛЛИЙ РАҲБАР - 514318 марта ўқилган\nИсмат Хушев: Рустам Шоғуломовнинг ўлими – парвоз ва инқироз… - 510660 марта ўқилган\nИсмат Хушев: У.Юсуповнинг шогирди, Ш.Рашидовнинг сафдоши, И.Каримовнинг дўсти - 509818 марта ўқилган\nЖурналист Исмат Хушев Алишер Азизхўжаев ҳақида (“Ўтганлар ёди” туркумидан) - 508259 марта ўқилган\nИсмат Хушев: ОҚЛАНМАГАН ИШОНЧ ҚИССАСИ 1 китоб, 20 боб ИЖОДКОРЛАР ЁТОҚХОНАСИ - 494970 марта ўқилган\nИсмат ХУШЕВ: МАЙДА ЧУЙДА ИНТРИГАЛАР ЁКИ ИХТИЛОФ САБАБЛАРИ (40-боб) - 401018 марта ўқилган\nИсмат Хушев: Шимолий вокзалдаги Темир йўл милицияси ҳибсхонасида (3-3) - 400666 марта ўқилган\nҲалима ХУДОЙБЕРДИЕВА – Сиз барибир муқаддассиз!!! (Шоира билан суҳбат) - 346089 марта ўқилган\nШикоят ёзгани учун “Ўзбеккино” ҳисобчиси ишдан бўшатилди - 340988 марта ўқилган\nИсмат Хушев: Ички Ишлар Вазирлиги (МВД) ҳибсхонасида (3-китоб, 6-боб) - 279569 марта ўқилган\nИсмат Хушев: Рустам Азимовга тош отиш кимга керак бўлиб қолди? - 273880 марта ўқилган\nАнвар Сайрамий: Саёҳат синоатлари (Дўстликка дўнган душманлик) - 266094 марта ўқилган\nЮсуф Жума: Нега чорак асрдан буён бир жоҳилга сиғиняпмиз?! (5-қисм) - 227766 марта ўқилган\nАбдулла Ориповнинг “Америка дафтари” – Исмат Хушевнинг АҚШ сафари (6-қисм) - 205536 марта ўқилган\nТошпўлат Йўлдошев Ўзбекистонда давлат тўнтариши эҳтимоллари ҳақида - 201030 марта ўқилган\nАбдуллоҳ Нусрат: Ёзувчи ва адвокат Исфандиёрнинг мақоласини ўқиб… - 172116 марта ўқилган\nШавкат Мирзиёев Би-би-си мухбири Паҳлавон Содиққа: “Одам урмаганман…” - 170745 марта ўқилган\nМирзиёевнинг Виртуал қабулхонасига ЎзТВ даги кўзбўямачиликлар ҳақида - 155805 марта ўқилган\nИсмат ХУШЕВ: УЧ КЕЧА-Ю, УЧ КУНДУЗ (3-КИТОБ, 2-БОБ) - 146824 марта ўқилган\nИсмат Хушев: Ўзбекистондаги сирли ўлимлар анатомияси… - 122445 марта ўқилган


Рустам Азимов Қирғизистон жанубига газ бериш тўхтатилганлик сабабини очиқлади « Ўзбекистон Халқ Ҳаракати\nРустам Азимов Қирғизистон жанубига газ бериш тўхтатилганлик сабабини очиқлади\n22 October 2014 - 12:24\n17 октябрь куни Қирғизистон парламенти “Республика” фракциясининг мажлисида Қирғизистон бош вазири ўринбосари Валерий Диль ўтган ҳафтада Минскда Ўзбекистон бош вазири ўринбосари Рустам Азимов билан учрашишга муваффақ бўлгани ҳақида гапирган. Бу ҳақда Вечерний Бишкек хабар берди.\nҚирғизистон бош вазири ўринбосарининг сўзларига кўра учрашув давомида у Ўзбекистон бош вазири ўринбосари Рустам Азимов билан Қирғизистон жанубига газ етказиб бериш масаласини муҳокама қилган. Муҳокама чоғида Рустам Азимов Ўзбекистоннинг Қирғизистон жанубига зангори олов етказиб беришдан бош тортганлик сабабига ҳам тўхталиб ўтган. Р. Азимовнинг таъкидлашича Ўзбекистон ҳукуматининг бундай йўл тутиши бевосита “Қирғизгаз”нинг Россия “Газпров” ширкатига сотилиши билан боғлиқдир. Унинг сўзларига кўра, янги ташкил қилинган “Газпром Қирғизистон” корхонаси билан шартномавий асосларнинг йўқлиги Ўзбекистоннинг газ етказиб беришни тўхтатиб қўйишига сабаб бўлган.\n“Бироқ айни пайтда Рустам Азимов ушбу масалани кейинчалик яна қайтадан муҳокама қилиш ёки қилмаслик бўйича ҳеч қандай изоҳ бермади”, – дейди Валерий Диль.\nХабарда таъкидланишича, бош вазир сўзларини тинглаган депутат Кенжабек Боқоев агар “Қирғизгаз” Россияга сотилмаган тақдирда вазиятнинг қандай бўлиши ҳақида мурожаат қилган. Боқоевнинг сўзларига кўра барибир вазият шундай бўлган бўларди.\n“Бутун инқироз ҳам шу туфайлидир, сиз фақат бу ҳақда гапиришдан қўрқасиз”, – дея таъкидлаган Боқоев.


Иккинчи қават мажмуанинг асосий кўргазма майдони бўлади. Бу ердаги Ислом тарихи музейи 9 та бўлимдан ташкил топади. Бинонинг марказида 65 метр баландликдаги гумбаз остида Ислом оламининг дурдонаси ҳисобланган Усмон мусҳафи қўйилади. Бу зал атрофида яна 8 та – “Исломдан аввалги даврда Марказий Осиё”, “Исломнинг Марказий Осиёга ёйилиши”, “Таълим”, “Илм-фан”, “Меъморчилик ва шаҳарсозлик”, “Санъат ва бадиий ҳунармандчилик”, “Анъаналар” ҳамда “Учинчи Ренессанс – Янги Ўзбекистон” бўлимлари жойлашади.\nПрезидентимиз “Илм-фан” бўлимини кўздан кечирди. Аллома боболаримиз меросини кенг ва таъсирчан тарғиб этиш бўйича тавсиялар берди.\nПрезидентимиз Шавкат Мирзиёев Олмазор туманидаги Университет маҳалласига борди.\nМаълумки, ўтган йили ноябрда “Яшил макон” умуммиллий лойиҳаси эълон қилинган эди. Давлатимиз раҳбари бу жараёнда дарахт кўчатлари экиш билан бирга маҳаллаларда ишкомли кўчалар ташкил қилиш зарурлигини айтган эди. Шунга мувофиқ, Университет маҳалласида 750 метр узунликдаги ишкомлар ўрнатилиб, узум кўчатлари экилган. Кўп қаватли уйлар олдидаги майдонларга райҳон, намозшомгул каби гуллар етиштирилмоқда.\n– Сизларни аввало Рамазон ойи билан, маҳаллангиз шундай обод бўлгани билан табриклайман. Бу салгина ҳаракат қилса, раҳбарлар пастга тушиб ишласа, натижа бўлишининг бир мисоли. Илгари маҳалланинг номи бор эди, ҳоким хуши келса, гаплашарди. Ҳозир ҳамма тизимни маҳаллада мужассам қилаяпмиз. Нима учун? Ҳар бир оилага, ҳар бир инсонга етиб бориш учун. Бундай ишлар ҳамма маҳаллада тезроқ бўлишини истардим, – деди Шавкат Мирзиёев.\nЎтган йили Тошкент шаҳридаги 579 та маҳаллага 2 миллиард сўмдан берилган эди. Бу йил ҳам яна шунчадан маблағ йўналтирилиши маълум қилинди.\nДавлатимиз раҳбари маҳалладаги “Олмазор холдинг гранд” бошқарув сервис компанияси фаолияти билан ҳам танишди.\n2021 йил 19 июнда Ўзбекистон Президентининг “Кўп квартирали уй-жойларни бошқариш тизимини янада такомиллаштириш тўғрисида”ги қарори қабул қилинганди. “Олмазор холдинг гранд” компанияси ушбу имкониятлар натижасида ташкил топди. Унинг икки қаватли биносида қулай шароитлар яратилган.\nҲисоб-китобларда биллинг тизими йўлга қўйилган. Аҳолига қулайлик яратиш мақсадида «Менинг уйим» мобиль иловаси жорий этилган.\nПрезидент Шавкат Мирзиёев Олмазор туманидаги 102-сонли заиф эшитувчи болалар учун ихтисослаштирилган мактаб-интернатни бориб кўрди.\nМазкур таълим муассасаси 1966 йилда ташкил этилган бўлиб, 2016 йилда капитал таъмирланган. Айни пайтда бу ерда 221 нафар ўқувчи тарбияланмоқда. Уларга олий маълумотли дефектолог ва тарбиячилар сабоқ бермоқда. Ўтган йили 21 нафар битирувчидан 3 нафари олий таълим муассасаларига ўқишга кирган.\nМактаб-интернатда 4 та ўқув биноси, 280 ўринли ётоқхона, ошхона, кутубхона, спорт зали, фаоллар зали мавжуд.\nДавлат раҳбари ўқитувчилар билан суҳбатлашди. Тарбияланувчиларнинг машғулот жараёнларини кўздан кечирди.\nТошкент шаҳар ҳокимлигига мактаб-интернатнинг ошхонаси ва технология хоналарини таъмирлаш, спорт комплекси ва ишлаб чиқариш устахонаси ташкил этиш бўйича топшириқ берди.\nХалқ таълими вазирлигига “Замин” жамғармаси билан бирга 2 минг 600 дан зиёд заиф эшитувчи болаларни тиббий текширувдан ўтказиб, уларни эшитиш мосламалари билан таъминлаш, эшитиш қобилияти тикланган болаларни босқичма-босқич умумтаълим мактабларига ўтказиш вазифаси қўйилди.\nШундан сўнг мактаб-интернатда юртимиздаги шундай ижтимоий муассасалардаги шароитларни яхшилаш бўйича видеоселектор йиғилиши ўтказилди.\nПрезидент Шавкат Мирзиёев сўзининг аввалида Қуръони каримнинг “Раҳмон” сурасидаги “Яхшиликнинг мукофоти фақат яхшиликдир”, деган оятни ёдга олди.\nКексаларга ҳурмат, муҳтожларга меҳр-мурувват кўрсатиш халқимизнинг қон-қонига сингиб кетган. Пандемия даврида “Саховат ва кўмак” умумхалқ ҳаракати кенг тарқалиб, элимиз эҳтиёжмандларга беғараз ёрдам бергани, қийинчилик ва синовларни баҳамжиҳат енгиб ўтгани бунинг ёрқин мисоли бўлди.\nИнсон қадрини улуғлаш, меҳр ва ёрдамга муҳтож аҳолини қўллаб-қувватлаш – давлатимиз ижтимоий сиёсатининг муҳим йўналиши. Бу борада жуда кўп хайрли ишлар қилинмоқда.\nЎтган йили 25 мартда қабул қилинган Президент фармони асосида кексалар ва ногиронлиги бўлган шахсларни ижтимоий қўллаб-қувватлаш, “Саховат” ва “Мурувват” интернат уйларини яхшилаш чоралари кўрилди. Жумладан, Тиббий-ижтимоий хизматларни ривожлантириш агентлиги ташкил этилиб, “Саховат” ва “Мурувват” уйлари, фахрийлар санаторий ва пансионатлари, бошқа қатор тиббий-ижтимоий муассасалар унинг тасарруфига ўтказилди.\n“Саховат”, “Мурувват” уйлари, Республика фахрийлар пансионатининг раҳбар ва шифокорлари иш ҳақи 1,5 баробарга, кичик ва ўрта тиббиёт ходимлари иш ҳақи 2 баробарга оширилди.\nУшбу интернат уйларда яшовчи 9 минг 400 нафар кексалар ва ногиронлиги бўлган шахслар ҳамда 18 минг нафар ёлғиз фуқаролар тиббий кўрикдан ўтказилди.\n“Замин” жамғармаси билан ҳамкорликда заиф эшитувчи 2 мингдан зиёд болалар рақамли эшитиш мосламалари билан таъминланди, 11 та ихтисослашган мактаб-интернат ёрдамчи товуш-нутқ воситалари билан жиҳозланди. Ногиронлиги бўлган 900 нафар бола протез-ортопедия мосламалари, 1 минг 100 нафар шахс пультли аравачалар билан таъминланди.\nЙиғилишда вилоят ҳокимлари ўз ҳудудидаги тиббий-ижтимоий муассасаларга бориб, у ердаги аҳволни ўз кўзи билан кўргани, муаммоларни ўргангани ҳақида ахборот берди.\nЖумладан, 12 та “Саховат” ва “Мурувват” уйида қўшимча бино, 7 тасида ётоқхона, ошхона, тиббиёт бўлими, спорт зали қуриш, 21 тасида бинолар ва иситиш-совутиш тизимини таъмирлаш зарурлиги қайд этилди. Шунингдек, 6 та “Меҳрибонлик уйи”, имконияти чекланган болаларга ихтисослашган 11 та мактаб-интернат таъмирга муҳтож.\nПрезидент мутасаддиларга барча тиббий-ижтимоий муассасалар аҳволини яна бир бор чуқур ўрганиб, зарур қурилиш ва таъмирлаш ишларини қамраб олган ҳолда 2022-2024 йилларга мўлжалланган ҳукумат қарори лойиҳасини тайёрлашни вазифа қилиб қўйди.\nБундай муассасалардаги кексалар, ногиронлиги бўлган болалар ва шахсларни тўлиқ тиббий кўрикдан ўтказиб, уларни манзилли даволаниш ва дам олишга йўналтириш бўйича топшириқ берилди.\nОта-она қарамоғидан маҳрум кўплаб болалар оилаларга қайтаётгани, 10 та меҳрибонлик уйи, 3 та болалар шаҳарчаси ва 2 та болалар уйи эҳтиёж қолмагани сабабли ёпилгани қайд этилди.\n– Болалар уйлари ва улардаги етимлар сони камайгани халқимизнинг юксак маънавияти, иймон-инсофини кўрсатиб турибди. Лекин, мамлакатимизда умуман етимлар бўлмаса, қандай яхши бўлар эди. Шунинг учун, имкон қадар уларни муносиб оилаларга фарзандликка бериш чораларини кўриш лозим, – деди Шавкат Мирзиёев.\nТиббий-ижтимоий муассасалар директорлари сўзга чиқиб, таклиф ва мулоҳазаларини билдирди.\nЙиғилишда маҳаллаларни озода ва яшил маконга айлантириш, маданий-маърифий тадбирларни кўпайтириш вазифалари ҳам белгиланди.


08:39 / 05.10.2016\nДиего Марадона, Франческо Тотти, Роналдиньо, Жанлука Дзамбротта ва Эрнан Креспо каби футбол юлдузлари Римда хайрия футбол учрашувида иштирок этишади.\nУчрашув 12 октябрда Римдаги "Олимпико" стадионида бўлиб ўтади, деб хабар бермоқда Football Italia. Ўйин хайрия жамғармаси шиори остида ўтади ва Rai 1 телеканали орқали жонли кўрсатилади. Учрашувни ўтказишдан тушган маблағлар ҳарбий ҳаракатлардан азият чеккан болаларга ёрдам учун йўналтирилади.\nУчрашувда иштирок этишларини шунингдек Антонио Ди Натале, Фабио Капелло, Роберто Карлос ва Родриго Таддеи ҳам тасдиқлашди.\nМайдонда асосий шахслар албатта Италия ва Аргентина футболи афсоналари Франческо Тотти ва Диего Марадона бўлади. Бу икки футболчининг қарама-қаршилиги мухлисларда катта қизиқиш уйғотмоқда. Икки футболчи ҳам Италия А сериясининг бутун бир даврини намоён қиладилар: Марадона 80-йилларда "Наполи" таркибида порлаган, Италия футбол фахрийси Тотти ҳали ҳам ўзининг ўйинлари билан мухлисларни хурсанд қилиб келмоқда.\nУчрашув "Тинчлик учун бирлашиш" шиори остида бўлиб ўтади. Учрашув олдидан футболчилар Рим папаси билан учрашадилар ва ундан оқ фотиҳа оладилар.\nТотти Марадона Рим хайрия учрашуви


ОТМ профессор-ўқитувчиларига қўйиладиган талаблар ўзгартирилди | Qalampir.uz\nЖамият\t03 Декабрь 2021 13:12 9964\nМаълумот учун! 2022/2023 ўқув йили қабулидан бошлаб, давлат олий таълим муассасаларига, улар минимал талабларга жавоб берган тақдирда, янги бакалавриат таълим йўналишлари ва магистратура мутахассисликлари бўйича таълим фаолиятини амалга оширишга рухсат этилади.\nМисол учун, профессор-ўқитувчиларга қўйиладиган талаблар қуйидагилар:\n• профессор-ўқитувчилар штат бирликлари сони бўйича:\n• кундузги ва кечки таълим шаклида - ҳар 16 нафар талабага 1 штат бирлиги;\n• сиртқи таълим шаклида - ҳар 20 нафар талабага 1 штат бирлиги;\n• профессор-ўқитувчилар билан таъминланганлик даражаси бўйича:\n• асосий иш жойи бўйича ишлайдиганлар улуши - 40%;\n• бакалавриат йўналишида илмий даражалилар улуши - 35%;\n• магистратура мутахассислигида илмий даражалилар улуши - 100%.\nЎқув-методик таъминотига қўйиладиган талаблар:\n• ҳар бир бакалавриат таълим йўналиши ёки магистратура мутахассислиги учун малака талаблари мавжудлиги бўйича - давлат таълим стандарти ва касб стандарти талабларига мувофиқ бўлиши;\n• ўқув режадаги ҳар бир фаннинг ўқув дастурлари мавжудлиги бўйича - давлат таълим стандартлари ва малака талабларида белгиланган билим, малака, кўникма ва компетенцияларнинг талабаларда тўлиқ шакллантириш имконини яратадиган даражада бўлиши ва бошқалар.\nЎқув ва ўқув-методик адабиётлар ҳамда ахборот-ресурс базаси билан таъминланганлиги бўйича:\n• бакалавриат йўналишида - ҳар 6 нафар талабага 1 донадан;\n• магистратура мутахассислигида - ҳар 2 нафар талабага 1 донадан ва бошқалар.\n15 Январь 22:19 80323\n14 Январь 17:30 73906\n15 Январь 22:39 42218\n14 Январь 09:52 34445


Сочингизда қазғоқ борми? Пар ёстиқда ухламанг! - 26 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Январь » 26 » Сочингизда қазғоқ борми? Пар ёстиқда ухламанг!\nСочингизда қазғоқ борми? Пар ёстиқда ухламанг!\n— Шу кунларда бошимда қазғоқ пайдо бўлганини сезаяпман. Кунлар салқинлашиб, тўқ рангли либослар кийиш вақти келганида ноқулай вазиятга тушиб қолишдан уялаяпман. Айтингчи, қазғоқдан уй шароитида халос бўлиш мумкинми? Бунинг учун нималар қилиш тавсия этилади?\nМутахассис — трихолог Шерзод Маҳмудов\nБош териси 26-28 кун давомида янгиланиб туради. Яъни янги ҳужайралар пайдо бўлиб, эскиси тўкилиб кетиши учун шунча вақт талаб этилади. Бироқ баъзи ҳолларда бу жараён тезлашиб кетади ва вазифасини ўтаб бўлган ҳужайралар кўпайиб, нохушлик юзага келади. Бу тиббиёт тилида гиперкератоз дейилади. Одатда қазғоқ икки хил: қуруқ ва ёғли бўлади. Агар у кичик ҳажмли ва оқ рангда бўлса, нотўғри парвариш ёки бош терисининг қурқулашиши туфайли юзага келган қуруқ қазғоқ ҳисобланади. Агар у сарғиш тусли, катта ҳажмли бўлса, демак замбуруғларнинг кўпайиб кетиши натижасида юзага келган. Аслида, бундай замбуруғлар ҳар бир инсон организмида мавжуд. Фақат баъзи омиллар, айтайлик иммунитетнинг сусайиши, асабийлик, ошқозон-ичак тизими фаолиятидаги бузилишлар (дизбактериоз), моддалар алмашинувининг бузилиши (эндокрин хасталиклар), нотўғри овқатлашиш, озиш учун парҳезлар туфайли уларнинг сони кўпайиб кетади. Агар сиздаги нохушлик бош терисининг қуруқлашиши натижасида келиб чиққан бўлса, парвариш воситаларингизни ўзгартириш орқали муаммони ҳал этасиз. Бордию қазғоқ ёғли, яъни замбуруғларнинг кўпайиб кетиши оқибатида юзага келгани аниқланса шифокор билан маслаҳатлашиш талаб этилади.\nБошни ювишда ҳам гап кўп\nЁғли бош териси замбуруғлар ривожланиши учун қулай муҳит ҳисобланади. Бироқ ҳар куни ювиш ёғ ишлаб чиқарилишини жадаллаштириб, вазиятни янада мураккаблаштиради. Шунинг учун бошни тўғри ювишга аҳамият қаратиш лозим. Яъни шампунни бошга суртганингиздан сўнг, ёғ қатламини тозалаши учун 3-5 дақиқа кутасиз. Агар шампунни бундан кам муддат ушласангиз у фақат чангни тозалайди, ёғ қатлами эса аввалгидек қолиб кетаверади. Шунчаки, кутмаслик учун уқаловчи ҳаракатлар билан шампунни бош териси бўйлаб тақсимлаб борасиз. Мутахассислар бошни ҳафтада икки-уч бор ювишни тавсия этишади.\nҚандай восита афзал?\nАфсуски кўп ва хўп реклама қилинган шампунлар доим ҳам натижа беравермайди. Чунки уларнинг таркибида рух моддаси мавжуд. Рух бош терисини қуруқлаштириб, тери тўқилишига, яъни қуруқ қазғоққа сабаб бўлиши мумкин. Натижада организм кўпроқ ёғ ишлаб чиқара бошлайди. Хуллас ёпиқ занжир юзага келади. Шунинг учун таркибида кетоконазол, октоперокс, пироктон оламин каби моддалар мавжуд, дорихонада сотиладиган воситалардан харид қилганингиз афзал. Уларни ҳам икки ҳафтадан ортиқ қўллаш тавсия этилмайди. Айнан қайси восита сиздаги муаммони бартараф этишига эса трихолог шифокор аниқлик киритади. Нохушлик чекина бошлагач таркибида салицил кислотаси мавжуд воситалардан фойдаланиш ёки шу кислотадан махсус ниқоблар тайёрлаш мумкин. Салонда амалга ошириладиган муолажалардан мезотерапия, озонотерапия, крио уқалаш, дарсонваль каби амалиётлар қазғоқдан халос этади.\nПар ёстиқ ҳам замбуруғлар ривожланиши учун қулай муҳит ҳисоланади. Агар қазғоқни даволасангизу, ёстиғингизни ўзгартирмасангиз, нохушлик қайталанаверади. Шунинг учун қазғоқ безовта қилаётган кишиларга синтетик ёстиқдан фойдаланиш ёки ёстиқни тез-тез қуёш нурлари остида қолдириш тавсия этилади. Чунки ультрабинафша нурлари ҳам замбуруғларга қирон келтиришга қодир. Бундан ташқари бошни ювганингиздан кейин ўн дақиқадан ортиқ сочиққа ўраб қўймасликка ҳаракат қилинг. Илиқ ва нам муҳит ҳам замбуруғларнинг кўпайишига олиб келиши мумкин.\nКатегория: Foydali maslahatlar / Полезны советы | Просмотров: 279 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Магнитогорскдаги марказий осиëликлар ëппасига текширилмоқда\nРоссиянинг Магнитогорск шаҳрида 31 декабрь куни 10 қаватлик уй ва маршрут таксисида юз берган портлаш ортидан махсус хизмат ва полиция ушбу воқеага алоқадорликда гумонланаëтганларни ҳибсга олишни давом эттирмоқда.\nМазкур жараëнда Федерал хавфсизлик хизмати (ФСБ) томонидан ушланган жалолободлик 29 яшар Ҳусниддин Зайнобиддинов, яқинлари ва ҳимоячилари иддаосича, олти соат давомида қийноқларга солинган ва қилмаган жиноятларни бўйнига олишга мажбурланган.\nРоссиянинг Магнитогорск шаҳрида 31 декабрь куни содир этилган портлашлардан сўнг, маҳаллий ахборот воситаларига кўра, шаҳарда яшовчи марказий осиёликларни оммавий равишда ушлаб¸ уларнинг ҳужжатларини текшириш бошланган.\nХусусан “Комсомольская правда” нашри Магнитогорскда россиялик бўлмаган барча маршрутка ҳайдовчилари, “Гранд”, “Зелёный рынок” бозорлари, қурилиш объектларида меҳнат қилаётган Ўзбекистон, Қирғизистон ва Тожикистон фуқаролари текширувдан ўтказилганини хабар қилди.\nАйни пайтда маҳаллий полиция раҳбарияти бу рейдларнинг “оммавий зачистка” эмаслиги, шунчаки “профилактика ишлари” эканини таъкидламоқда.\nМатбуотга кўра¸ 20 январь куни Магнитогорск шаҳрининг барча участковойларига ўз ҳудудларидаги ҳар бир квартирани кўздан кечириб чиқиш буюрилган.\nBaza медиаҳойиҳаси¸ 31 декабрь куни Магнитогорскдаги маршрут таксисида портлаганлар шахси аниқланганини хабар қилди .\nҲозирча расман тасдиқланмаган маълумотга кўра¸ келиб чиқиши ўзбекистонлик бўлган ҳайдовчи Алишер Қаюмов автомашинада нобуд бўлганлардан биридир.\nРоссия фуқаролигини олган Қаюмов¸ нашр иддаосича¸ маршруткачи Маҳмуд Жумаев ва Алмир Абитов экани айтилаётган шахслар билан бирга Магнитогорскда портлаб кетган қўп қаватли бинода ижарада турганликда гумонланмоқда.\nМагнитогорскдаги облавалар пайтида полиция томонидан ҳибсга олинганлардан бири жалолободлик 29 яшар Ҳусниддин Зайнобиддиновдир.\nБу ҳақда илк маълумот тарқатган "Политазия" таҳлилий нашрига кўра, Зайнобиддинов¸ 2010 йилги Қирғизистондаги қонли воқеалар ва марҳум Қодиржон Ботиров уюштирган “ноқонуний митингга” алоқадорликда айбланиб, Бишкек томонидан халқаро қидирувга берилганлардан бири.\nУ 16 январь куни Магнитогорскда рафиқаси ва икки ойлик гўдаги билан ижарада яшаётган квартира олдида ФСБ ва полициячилар томонидан ҳибсга олинган.\nҲалимахон Зайнобиддинова полицияга олиб кетилган турмуш ўртоғининг олти соатли сўроқ давомида қийноққа солинганини айтади.\n- Уни 6 соатча уришибди роса, қийнаб. 17 январь куни эрта билан уни кўргандим – аҳволига қараб бўлмайди! ... “Нимага бундай қилишди сизни?” деб бақирвордим мен, йиғладим. У менга “Бақирманг, мен бораман, картамда пулни олиб, болага қараб туринг”, деди. Менга нима бўлгани қандай қийнаганини айтиб берди. “Олти соат қийнашди, орқаларимга уриб, устимга ғишт тахтлаб, ток билан уришди. Токни улаб қулоғимга, калламга, ток уришди. Ўзимни йўқотиб қўйдим, сув сепишди”, деди, дейди Ҳалима.\nҲалима Зайнобиддинова¸ эрининг гапига таяниб¸ маскадаги махсус хизмат ходимларининг бу сўроқ ва қийноқларни видеотасвирга ёзиб олганини айтади.\nЭрини қийноққа солган орган ходимлари¸ суҳбатдошга кўра¸ уни содир этмаган жиноятни бўйнига олишни мажбурлаган.\nМагнитогорск шаҳар 2-сонли тергов изоляторида сақланаётган Ҳусниддин Зайнобиддинов яқин кунларда Қирғизистонга экстрадиция қилиниши мумкин.


Янги уй-жой қонунчилиги устида иш олиб борилмоқда\nНима учун уй-жой соҳасидаги ислоҳотлар қийинчилик билан рўёбга чиқмоқда\nДекларация имзоланмаса – квартира харид қилиб бўлмайди\nУлгуржи ва чакана сотиш учун Хитойдан биологик фаол қўшимчалар\nЯТТ сифатида рўйхатдан ўтмасдан хизматлар кўрсатиш\nФақат сўмда пулни қарзга беринг\nГазета Норма маслахатчи / 2018 год / № 36 / Биз яшайдиган уй\nУй-жой қонунчилигини ислоҳ қилиш масалалари пойтахтимизда бўлиб ўтган давра суҳбати иштирокчилари эътибор марказида бўлди. Вазирликлар ва идоралар вакиллари, Олий Мажлис Қонунчилик палатаси ва туман халқ депутатлари кенгашлари депутатлари, германиялик уй-жой кўчмас мулкини бошқариш бўйича халқаро экспертлар, жамоатчилик ташкилотлари, ХУМШ ва бошқарувчи компаниялар раҳбарлари 2 кун давомида ушбу жараённинг турли жиҳатларини муҳокама қилдилар. Президентнинг 22.01.2018 йилдаги ПФ-5308-сон Фармонида мамлакатимизда олиб борилаётган УКХ ислоҳоти доирасида «Хусусий уй-жой мулкдорларининг ширкатлари тўғрисида»ги Қонуннинг янги таҳрири лойиҳасини ишлаб чиқиш назарда тутилган.\nУчрашувнинг белгиланган мавзуси: «Кўп квартирали уй-жой фондини бошқаришга доир қонунчиликни яхшилаш бўйича тавсиялар ва уни ислоҳ қилиш жараёнида соҳа ташкилотларининг роли». У «Pro House – Қозоғистон ва Ўзбекистонда уй-жойларни профессионал бошқариш» лойиҳаси доирасида ташкил этилди. Уни Евроиттифоқ молиявий кўмаги билан «Шарқий Европадаги уй-жой хўжалиги» Ташаббуси (IWO, Берлин) амалга оширмоқда. Германия томонидан Уй-жой ва кўчмас мулк Европа таълим маркази (EBZ) ҳамда Германия Кўчмас мулк бошқарувчиларининг мувофиқлаштирувчи иттифоқи (DDIV), бизнинг томондан – Ўзбекистон уй-жой фондини профессионал бошқарувчи ва унга хизмат кўрсатувчи ташкилотлар уюшмаси ҳамкорлар ҳисобланади.\nМамлакатимизда УКХ ислоҳоти давом этмоқда. Қисқача айтадиган бўлсак, у мазкур соҳани бошқаришни такомиллаштириш, аҳолининг яшаш шароитларини яхшилаш, кўп квартирали уйларни (ККУ) модернизация қилиш, уй-жой мулкдорларини сифатсиз хизматлардан ва уларнинг ҳуқуқларини бузувчи саводсиз мутахассислардан ҳимоялашга қаратилган. Бироқ, шу билан бир қаторда, уй аҳли нафақат шахсий мулки (квартираси), балки умумий, улушли мулк ҳуқуқида ўзларига тегишли бўлган мулк ҳолати учун ҳам жавобгар эканликларини ҳис қилишлари керак. Уй-жойни профессионал бошқармай, ККУга хизмат кўрсатувчи ХУМШ ва бошқарувчи компаниялар фаолиятини қайта йўлга қўймай, уй-жой хизматлари рақобатбардош бозорини шакллантирмай туриб, бунга эришиб бўлмайди. Бугунги кунда уй-жой қуриш ва реконструкция қилиш миқёси кенгайиб бормоқда. Буларнинг бари уй-жой фондини бошқаришга янги талабларни, шу билан бирга қонунчиликни такомиллаштириш заруратини илгари сурмоқда.\nУКХ вазирлигида ХУМШ тўғрисидаги Қонуннинг янги таҳрири лойиҳасини ишлаб чиқиш бўйича ишчи гуруҳ ташкил этилган. Давра суҳбатида унинг иш натижалари ва таклифлар тилга олинди. Бу ҳозирча қонун лойиҳаси юзасидан мўлжалланган вазифалар, тартибга солишни талаб қилувчи камчиликларни аниқлаш, амалдаги қонунчиликни қўллаш амалиётидан, шунингдек уй-жой фондини бошқариш тизимида юз берган ўзгаришлардан келиб чиқиб тузатишлар киритишга доир таклифларнинг илк муҳокамаси, холос.\nМутахассисларимиз илгарироқ пойтахтда бўлиб семинарларда немис экспертлар тақдим этган Германия тажрибасини ўрганмоқдалар. Ўшанда улар УКХ вазирлиги раҳбари Музаффар Солиев билан учрашган эдилар, у ХУМШ тўғрисидаги Қонуннинг янги таҳририни ишлаб чиқишда иштирок этишни таклиф этган эди.\nСиёсатчилар, қонун чиқарувчилар, халқаро экспертларнинг амалий мулоқоти умид бахш этади. Мутахассисларимиз учун семинарлар, тренинглардан ташқари, экспертлар янги таҳрирдаги «Хусусий уй-жой мулкдорларининг ширкатлари тўғрисида»ги қонун лойиҳаси Концепциясига тавсияларни тайёрладилар, ишлаб чиқувчилар учун фойдали бўлиши мумкин бўлган Германиядаги кўп квартирали уй-жой фондини бошқаришга доир ҳужжатлар пакетини тақдим этдилар. Ишчи гуруҳ аъзолари қонун лойиҳасини тайёрлашда ушбу тажрибадан фойдаланмоқчилар.\nДавра суҳбатида уй-жой қонунчилигини ислоҳ қилиш жараёнида соҳа уюшмаларининг роли ҳақида ҳам сўз юритилди. Ўзбекистонда фаолият юритувчи Уй-жой фондини профессионал бошқарувчи ва унга хизмат кўрсатувчи ташкилотлар уюшмаси янги қонун лойиҳасини ишлаб чиқишда УКХ вазирлигининг ҳамкори ҳисобланади, давлат органлари ва депутатлар билан мулоқотни йўлга қўйган ҳолда мамлакатимизда кўп квартирали фондни профессионал бошқариш ғоясини илгари сурмоқда.\nУчрашув якунлари бўйича унинг иштирокчилари билдирган таклиф ва мулоҳазалар умумлаштирилиб, УКХ ишчи гуруҳи ЎзР Олий Мажлиси Қонунчилик палатаси депутатлари билан биргаликда иш кўриши юзасидан келишувга эришилди.\nУшбу мавзувий сон давра суҳбатида белгиланган уй-жой қонунчилигини ислоҳ қилиш масалалари муҳокамасига бағишланди.\nМуаммолар мавжуд. Қандай таклифлар бор?\n«Хусусий уй-жой мулкдорларининг ширкатлари тўғрисида»ги Қонуннинг янги таҳрири лойиҳасини ишлаб чиқиш бўйича УКХ вазирлиги ишчи гуруҳининг бош мувофиқлаштирувчиси Наталья Вишневская қонун лойиҳаси устида қандай иш олиб борилаётганлиги ҳақида сўзлаб берди. У тилга олган амалдаги Қонундаги муаммолар, шунингдек ишчи гуруҳнинг уларни бартараф этишга доир айрим таклифлари билан қисқача таништирамиз. Лойиҳа устида ишлашга жалб этилган идоралар мутахассислари уларга қўшимча ишлов бериб, қонун чиқарувчилар кўриб чиқиши учун тақдим этадилар.\n► ХУМШни қайта ташкил этиш, бошқарув усулини ўзгартириш масалаларидаги камчиликлар\nКўпинча ширкатни қайта ташкил этиш ёки бошқарув усулини ўзгартиришда муаммолар юзага келади. Мулкдорларни ҳимоя қилиш учун умумий йиғилиш шундай қарор қабул қилган пайтдан бошлаб 3 иш куни давомида техник ҳужжатлар ва бошқа ҳужжатлар, хоналарнинг калитлари, мулкдорларнинг умумий мол-мулки таркибига кирувчи ускуналардан фойдаланиш кодлари, ККУдан фойдаланиш ва уни бошқариш учун зарур бўлган бошқа техник воситалар ва ускуналарни кўп квартирали уйни бошқариш мажбуриятини зиммасига олган шахсга топшириш таклиф этилмоқда. Бевосита бошқариш усули танланганда эса – умумий йиғилиш қарорида кўрсатилган хона мулкдорига.\n► Ер участкалари билан боғлиқ муаммолар\nАмалдаги қонунчиликда белгиланганидек, ер участкалари ширкатларга белгиланган тартибда доимий фойдаланиш ҳуқуқи асосида берилади. Бироқ бу масала ҳал этилмай қолмоқда. ХУМШ участкаларни сақлайди, уларни ободонлаштиришга маблағ сарфлайди, бироқ кадастр ҳужжатларида улар белгиланмаган. Натижада ҳокимликларнинг ободонлаштириш бошқармалари ва ХУМШ ўртасида ширкатларга тегишли бўлмаган ер участкаларини ким сақлаши кераклиги борасида зиддиятлар юзага келмоқда. Ширкатда ер участкаси мавжуд бўлмаганда унинг чегараларини давлат кадастр ҳисоби маълумотлари асосида белгилаб, уйнинг техник паспортида кўрсатиш таклиф этилмоқда.\n► Нотурар жойлар мулкдорларида мажбуриятлар бор, бироқ ҳуқуқлар йўқ\nНотурар жойлар мулкдорлари ширкат аъзолари ҳисобланмайдилар. Шунга қарамай, ХУМШ аъзолари қатори, зиммаларига умумий мол-мулкни сақлаш бўйича мажбуриятлар юклатилган, бироқ умумий йиғилишларда иштирок этиш, ишлар режаси, бадал миқдорини тасдиқлашда овоз бериш ва бошқа ҳуқуқдан маҳрум этилганлар. Натижада кўп ширкатларда улар учун асоссиз равишда оширилган бадал миқдорлари белгиланган. Бу томонлар ўртасида зиддиятларга олиб келади. Низоларга барҳам бериш учун нотурар жойлар мулкдорларини ҳам ХУМШ аъзолигига қабул қилиш таклиф этилмоқда. Уларга қўшимча хизматлар кўрсатилса, бадал миқдори оширилиши мумкин.\n► ХУМШ аъзолари умумий йиғилишининг қарорлар қабул қилиши\nАмалдаги қонунчиликка мувофиқ, ширкат аъзолари умумий йиғилишининг ваколатига киритилган масалалар бўйича қарор, агар ХУМШ аъзоларининг 50%идан кўпи уни ёқлаб овоз берган бўлса, қабул қилинган ҳисобланади. Бироқ ҳатто бир уйли ХУМШда ҳам кворумга эришиш мушкул, 8–10 та ва ундан ортиқ кўп қаватли уйларни бирлаштирган ширкатларни гапирмаса ҳам бўлади. Ишчи гуруҳ аъзолари умумий йиғилишларда ХУМШ аъзоларининг вакиллари функцияларини уйбошиларга бериш имкониятини кўриб чиқдилар. Бироқ қонунчиликда уйбошилар кимлиги, уларга қандай ваколатларни бериш мумкинлиги белгиланмаган. Бунинг устига, ширкат аъзоларининг барчаси ҳам уларга ишонч билдирмайди. Амалдаги қонунчиликда мулкдорларнинг умумий йиғилишлардаги вакили назарда тутилган. Ёзма сўровлар ўтказиш йўли билан қарорлар қабул қилиш имконини ҳам ҳужжатга киритиш таклиф этилмоқда. Умумий йиғилишда кворумни таъминлаш имкони бўлмаганда улар ўтказилади. Онлайн овоз бериш йўли билан ҳам қарорлар қабул қилиш таклиф этилмоқда.\n► Бадалнинг энг кам миқдорини жорий этиш\nШиркат аъзоларининг мажбурий бадали миқдорини умумий йиғилиш қарори билан ҳар йили УКХ вазирлиги томонидан тасдиқланадиган энг кам миқдорлардан паст бўлмаган миқдорда, ККУни сақлашнинг белгиланган норма ва қоидаларини, ҳар бир уйнинг техник ҳолатини ҳисобга олган ҳолда белгилаш таклиф этилмоқда. Кўп қаватли уйларни сақлашга сарфланадиган реал харажатларни аниқлаш учун улар техник текширувдан ўтказилади.\nТўғри, ширкатлар бадал миқдорини ўзлари белгилашлари керак. Бироқ уларнинг аксарияти уйни сақлаш учун маблағга реал эҳтиёжни уй аҳлига тўғри тушунтириб, уни ҳисоблай олмайдилар. Натижада бадал пасайтирилади, бу эса таъмирлаш, кредитларни ўз вақтида қайтариш имконини бермайди. Ширкатларга ечим: қурилиш нормалари ва қоидаларига мувофиқ уй учун зарур ишлар минимумини таъминловчи энг кам бадал таклиф этилмоқда.\n► Уй-жой мулкдори мажбурий бадалларнинг бир қисмини пулда тўлаши ўрнига умумий харажатлардаги иштирокининг бошқа турларига ўзгартириш\nУшбу норма уй-жой мулкдорларига кўмак бериш мақсадида амалдаги қонунчиликка киритилган бўлиб, ХУМШ амалиётида фаол қўлланилмоқда. Бироқ унинг механизми қайд этилмаган, бу кўп қонунбузарликларга олиб келди. Бунинг учун уни нуқсонлар далолатномаси, умумий йиғилиш бошқаруви баённомаси, ишларни бажаришда фойдаланилган, номи ва қиймати қайд этилган, сотиб олинган қурилиш материалларига ҳисобварақ-фактурани тақдим этиш заруратини белгиловчи регламент билан тўлдириш таклиф этилмоқда.\n► Бошқарувчи компанияларни лицензиялаш\nКўпинча умумий мол-мулк шартномалар тузмасдан, билимсиз мутахассислар, баъзан кўчадаги тасодифий кишилар томонидан сифатсиз таъмирланади. Натижада ноинсоф пудратчини жавобгарликка тортишнинг иложи бўлмайди. Лицензияга эга бўлган ташкилотларнинг ККУни бошқариши ва унга хизмат кўрсатишини назарда тутувчи нормани киритиш таклиф этилмоқда. Эҳтимол, ҳозирча бу таклифни киритиш ўринли эмасдир. Бироқ лицензия – хавфлардан суғурталаш, сифат кафолати, масъулият демак. Тендер ўтказиш йўли билан умумий мол-мулкни бошқариш ва унга хизмат кўрсатиш учун БК танланади. Ҳужжатлар ва уни ўтказиш тартиб-таомилини УКХ вазирлиги ишлаб чиқади. ЭКИҲнинг 10–50 бараваридан кам устав фондига эга бўлган бошқарувчи ташкилотлар ККУни бошқариши ёхуд унга хизмат кўрсатишига қўйилмайди.\n► Квартиралар мулкдорларининг мажбурий бадалларни ўз вақтида тўламаслиги\nБугунги кунда мажбурий бадаллар бўйича қарздорларга таъсир ўтказишнинг самарали дастаклари деярли мавжуд эмас. Қарздорликни ундиришга доир суд қарорлари лозим даражада ижро этилмайди. ХУМШ аъзоси мажбурий бадалларни 3 ойдан ортиқ муддат тўламаган тақдирда ХУМШ бошқарувига у қарзни тўламагунга қадар унинг мурожаатлари ва буюртманомаларини бажаришни тўхтатиб туриш ҳақида қарор қабул қилиш ҳуқуқини бериш таклиф этилмоқда.\n► Умумий мол-мулкни бошқаришда мулкдорларнинг улушли иштирокини кадастр паспортида қайд этиш\nБиз Германиянинг кўп квартирали уйларни бошқариш тажрибаси билан танишдик. Уй-жойни сотиб олиш босқичида умумий мол-мулкни бошқаришда уй-жой эгаларининг улушли иштирокини қайд этиш қисмида ундан фойдаланмоқчимиз. Бу уй-жойга бўлган ҳуқуқни белгиловчи ҳужжат – кадастр паспортида белгиланган бўлиши лозим. У давлат реестридан кўчирма бўлиб, унда квартира тавсифи: турар жой режаси, нимага мўлжалланганлиги, тури, умумий ва яшаш майдони, техник экспертиза ўтказилган сана, кадастр ва инвентарлаш рақамлари ва ҳ.к. қайд этилади. Бу кўпроқ янги қурилган уйларга тегишли. Янги сотиб олинган уй-жойга янги кадастр паспортини олаётганда кадастр хизматлари уйнинг умумий мол-мулкидаги мулкдорнинг улушини, шунингдек мажбурий бадаллар ҳисобига сақлаши лозим бўлган умумий мол-мулк рўйхатини кўрсатишлари таклиф этилмоқда. Ана шунда мулкдорлар нималар учун бадал тўлаётганларини англаб етишлари кўзланмоқда. Бироқ иккиламчи уй-жой фондида ҳам ҳаракатланиш кузатилмоқда, илгари ККУда яшамаган, ўз мажбуриятларини билмайдиган мулкдорлар унга кўчиб кирмоқдалар. Иккиламчи кўп квартирали фондни инвентарлаш ва иккиламчи уй-жой бозори мулкдорлари учун кадастр паспортларини олиш масаласи ҳам муҳокама қилинмоқда.\n► Уй-жой мулкдорларининг умумий мол-мулкни бошқариши\nШиркатлар кўп квартирали уй-жой фондини бошқаришнинг демократик институти бўлиб қолмоқда. Мулкдорлар умумий мол-мулкини бошқаришнинг 3 та усулини қонун лойиҳасига киритиш таклиф этилмоқда. Булар – ККУдаги умумий мол-мулкни уй-жой мулкдорлари ширкати биргаликда бошқариши; юридик шахслар ёхуд бошқарувчилар (жисмоний шахслар) томонидан профессионал бошқарилиши; уйни юридик шахс ташкил этмасдан бошқариш. Уй-жой мулкдорларига танлаш ҳуқуқи берилади. Ширкат тузмасдан бевосита бошқариш шакли қонунчиликда тартибга солинмаган. Қонун лойиҳасига юридик шахс ташкил этмасдан ККУни бошқариш тўғрисидаги бўлимни киритиш таклиф этилмоқда.\nУКХ: қонун қандай бўлиши керак?\nДавра суҳбати иштирокчилари УКХ вазирлигининг ишчи гуруҳи тақдим этган ХУМШ тўғрисидаги қонун лойиҳасига доир таклифларни муҳокама қилдилар.\nЖамила Ниёзова, Олий Мажлис Қонунчилик палатаси депутати:\n– Вазият қуйидагича: уй-жой қонунчилигини ислоҳ қилиш зарурати мавжуд, бир қатор идоралар буни амалга оширишга уринмоқдалар. Олий судга – Уй-жой кодексига ўзгартиришлар лойиҳасини тайёрлаш, УКХ вазирлигига «Хусусий уй-жой мулкдорларининг ширкатлари тўғрисида»ги Қонуннинг янги таҳрири лойиҳасини ишлаб чиқиш вазифаси топширилган. «Кўп квартирали уйларда турар ва нотурар жойлар, умумий мол-мулкдан фойдаланиш, уларни сақлаш тартиби тўғрисида»ги қонун лойиҳаси мавжуд. «Кўп квартирали уйларни бошқариш тўғрисида»ги қонун лойиҳасини яратиш ғояси муҳокама қилинмоқда, у бошқарувнинг 3 та асосий шакли: ККУдаги умумий мол-мулкнинг ширкат томонидан бошқарилиши; уй-жой мулкдорларининг ХУМШ ташкил этмасдан бошқариши; юридик шахслар ёхуд бошқарувчилар – жисмоний шахслар томонидан профессионал БК ёрдамида бошқаришни ўз ичига қамраб олган бўларди. Предметни белгилаб, аниқ чегаралаб олиш лозим: ё бу ҳамма жиҳатларни қамраб олувчи битта қонун бўлади, ёки унга аниқлик киритиш керак бўлиб, масалаларнинг бир қисми Уй-жой кодексида қайд этилади, ёхуд бир нечта қонун ишлаб чиқилади.\nХУМШ нотижорат ташкилотлари ҳисобланади. Уларнинг ўзига хос хусусиятлари мавжуд, буни қонун лойиҳасида батафсил акс эттириш, бошқа қонун ҳужжатларига мувофиқ бўлмаган жиҳатларини бартараф этиш зарур. Шуни қайд этиш лозимки, давлат ҳали ҳам уй-жой соҳасини бошқаришда, баъзан хусусий масалаларда, баъзида мажбуран иштирок этиб келмоқда. Хусусийлаштириш пайтида бутун уй-жой фонди мулкдорлар қўлига топширилган эди, уларнинг бир қисми ҳанузгача ўз мажбуриятини англаб етгани йўқ. Кўп квартирали уйларда яшаш маданияти масаласи юзага келмоқда.\nВернер Меркель, Германия Кўчмас мулк бошқарувчиларининг мувофиқлаштирувчи иттифоқи (DDIV) бошқаруви аъзоси, «Vegis» бошқарув ва сервис компаниялари гуруҳининг директори:\n–«Хусусий уй-жой мулкдорларининг ширкатлари тўғрисида»ги янги таҳрирдаги қонун лойиҳаси концепциясини ўрганиб чиқиб, ўз тавсияларимни бердим. Янги қонун аҳоли онгида ўзгариш юз беришига, мулк қандай мажбуриятларни юзага келтиришини тушунишига олиб келиши керак. Уй-жойни сақлаш учун бошқарувда мулкдорлар иштирок этиши талаб қилинади. Бунинг учун ККУдаги қайси мол-мулк хусусий, қайсиниси умумий эканлигини аниқ белгилаш лозим. Тегишли ҳадли шартлар шакллантирилганда бунга эришишнинг имкони бўлади, уларга, масалан, умумий мол-мулкни тақсимлаш тўғрисидаги декларация киради. Кўчмас мулкни бошқариш соҳасида профессионал менежмент хизматлари таклиф этилиши учун шарт-шароит яратиш зарур. Фақат мутахассисларни тайёрлаш ва қайта тайёрлаш йўли билан касб маҳоратини оширишга эришиш мумкин. Бу қонунчиликда қайд этилган бўлиши керак. Германияда бошқарувчилар 3 йил ўқитилади. Таълим ва амалиётни биргаликда олиб бориш маъқулланади. Уч йиллик курсни тугатгач, кўчмас мулк объекти менежери ихтисослигига эга бўладилар. Академия ёки университетда таълим олишни давом эттириш мумкин.\nКўчмас мулк бошқарувчиси нималарни бажариши мумкинлиги ва шартлиги, унинг роли, ҳуқуқий жиҳатдан жавобгарлиги қандайлигини белгилаш керак. Ягона биллинг тизимини яратиш, кўп квартирали уй-жой фондини сақлаш ва бошқариш учун стандартларни ишлаб чиқиш зарур. Шикоятларни тақдим этиш ва кўриб чиқиш тартибини янги қонунга киритиш имконини кўриб чиққан маъқул. Фақат профессионал бошқарув орқали вазиятни ўзгартириш мумкин. Турли дастурлар орқали давлат кўмагида тегишли профессионал тайёргарлик кўрган ҳолда, албатта.\nЛеонид Хван, юридик фанлар номзоди:\n– Одатда парламент ҳажми бўйича стандарт намунавий қонундан катта бўлган қонун лойиҳаларини кўриб чиқишга тайёр бўлмайди. Депутатлар вазиятнинг муҳимлигига ва уй-жой-коммунал соҳаси олдида турган вазифалар ҳажмига қараб ундаги барча масалалар ва муносабатларни батафсил тартибга соладиган, бироқ одатдаги қонун ҳажмидан ошадиган қонун лойиҳасини қўллаб-қувватлашга тайёрмилар?\nНемисларнинг умумий мол-мулкни тақсимлаш тўғрисидаги декларациясида мавжуд бўлган бир қатор нормалар бизнинг қонунчилигимизда ҳам бор. Масалан, ертўлаларга киришни чеклаш; умумий мол-мулк ҳолатини назорат қилиш мақсадида раиснинг мулкдорга қарашли уйга кириш ҳуқуқи; уй-жойларни ижарага бериш тартиби; капитал таъмирлашга жамғармалар тўғрисидаги қоида ва ҳ.к. Бироқ бу масалалар бизда битта ҳужжат билан эмас, балки қонун ёхуд қонуности ҳужжатлари билан тартибга солинади. Бизда уй эгалари ушбу бандлар қонун ёки Ҳукумат қарорида қайд этилгандагина уларга амал қилади. Декларация қоидаларини худди шундай ҳужжатда эмас, балки қонун ҳужжатларида қўлласак, немис экспертлар бунга қандай қарар экан?\nМолия вазирлиги ўз вақтида ККУда умумий мол-мулкни сақлаш харажатларини белгилаш тартиби тўғрисида ҳужжат қабул қилган. Шундан келиб чиққан ҳолда 1 м2 умумий майдонга бадал миқдори белгиланади. Аслида у Президент қарорига кўра УКХ вазирлиги ҳар йили ширкатларга белгилаб бериши керак бўлган бадалнинг энг кам миқдоридир. У бизда жуда кўп танқид ва эътирозларга олиб келди. УКХ вазирлиги ҳужжатдаги формулага таяниб, бунга йўл қўймаслиги мумкин эди, ундан келиб чиқишича, ушбу минимумдан кам бадални белгилаш тақиқланади, ХУМШ аъзоларининг умумий йиғилиши қарори асосида эса ундан юқори миқдорни белгилаш мумкин. Бадалнинг энг кам миқдорини белгилаш масаласини Молия вазирлиги тимсолидаги холис давлат органи ҳал этгани маъқулдир?\nГермания уй-жой қонунчилигини ишлаб чиқишда ўз тажрибасини таклиф этмоқда. Эксперимент ўтказиб кўрсак-чи? Бир йил давомида Тошкент ва минтақалардаги бир қатор ХУМШда бошқарувнинг барча усулларини қўллаб, қонунни синаб кўрайлик. Тўғри, бир томондан, уни кутмоқдалар, уни қабул қилишимиз зарур. Бироқ у ихтилофларни юзага келтирмаслиги керак. Шу сабабли шошма-шошарлик қилмаслик керак деб ҳисоблайман.\nФируз Акобиров, Молия вазирлигининг уй-жой коммунал хизматлар кўрсатиш ва ҳудудларни ободонлаштириш соҳасини молиявий жиҳатдан тартибга солиш ҳамда ривожлантириш дастурларини амалга ошириш бошқармаси бошлиғи ўринбосари:\n– Ягона ҳисоб-китоб маркази (ЯҲМ) мажбурий бадаллар ва коммунал хизматлар ҳақини тўлаш масалаларини зиммасига олиши лозим. Бу истеъмолчилар учун қулай, ресурслар билан таъминловчи ташкилотлар учун фойдали бўлади. Бугунги кунда истеъмолчи коммунал хизматлар ҳақини тўлаш учун вақт сарфлаши керак. Етказиб берувчиларнинг ҳар бир бўлинмасида фронт-офис мавжуд. Бу ерда квитанциялар, ҳисобланмалар кўриб чиқилиб, мижозлар билан иш олиб борилади. Етказиб берувчилар марказ муассислари бўлиб чиқсалар, ушбу функцияларни ЯҲМга топширишлари ва ҳисобланмаларни унга ўтказишлари мумкин. Шу тариқа, ҳисоб-китоб марказларини ривожлантириш манбаи юзага келади.\nҚонуннинг янги версиясида ККУни бошқаришнинг учала усулини назарда тутиш даркор. Бироқ касб маҳоратини оширишга, юқорироқ даражага чиқишга интилиш лозим. Умумий мол-мулкни бошқариш иерархияси барпо этилса, юридик шахс ташкил этмасдан бошқариш ортда қолиб кетади. Ширкат ёрдамида бошқариш ундан юқори поғонани, бошқарувчи компаниялар ёрдамида фаолият юритувчилари эса ундан ҳам юқори поғонани эгаллайди. ХУМШсиз бевосита бошқариш шахсга, унинг виждонлилиги, батартиблиги, етакчининг ташкилотчилик қобилиятига боғлиқ, уй аҳли бошқарув масалаларини ечишни унга ишониб топширишлари керак. Бунда кўп таваккалчилик қилинади, бироқ биз тизимни йўлга қўйишимиз зарур. Нима учун касб маҳоратини оширишга интилиш даркор? Чунки ширкатни бошқаришда раис ҳам буюртмачи, ҳам пудратчи бўлиб чиқиши мумкин. Кўпинча шу сабабли ишлар сифатсиз бажарилади, порахўрлик кўпаяди. Чет ташкилотга хизматлар буюртма қилинса (унинг фаолияти назорат ва мониторинг қилинганда) бундай бошқарув кўпроқ самара беради. Шу сабабли БК ваколатини оширишда улар билан ҳамкорлик қилиш шунчалик муҳим. Балки, солиқ жиҳатдан ҳам қўллаб-қувватлаш керакдир. Бевосита бошқариш усули эскирди деб ўйлайман. Бугунги кунда ширкатни бошқариш наф беради. Келгусида БК ёрдамида профессионал бошқарувга ўтамиз, биз ана шу мақсадга интилишимиз лозим.\nГулнора Алиева, «Учтепа Фаровон» БК директори:\n– ЯҲМ тушунчасига аниқлик киритиб олиш лозим. Моҳиятан олганда, ҳисоб-китоб маркази тўловларни жамлаш ва тақсимлаш билан шуғулланиши керак. Бу уй-жой хизматлари бозорининг субъектларидан бири холос, уни қонун лойиҳасида акс эттириш ноўрин.\nБадалларнинг энг кам миқдорлари масаласига келсак. Республикамизда 32 мингдан ортиқ ККУ мавжуд. Ким уларни текширади, техник ҳолати, бухгалтерия ҳисоботини ўрганади? Бунда уй-жой фондини инвентарлаш керак. Бу ҳам юзаки ёндашув бўлади, тарифлар уйнинг реал эҳтиёжларига жавоб бермайди. Бизда Умумий мол-мулкни, ер участкасини ва хусусий уй-жой мулкдорлари ширкатининг мол-мулкини сақлаш бўйича жой мулкдорларининг мажбурий бадалларини шакллантиришда харажатлар таркибини аниқлаш ҳамда уй-жой фондига хизмат кўрсатиш ва таъмирлаш бўйича пудрат ташкилотларининг хизматлари учун рентабелликнинг чекланган даражасини жорий этиш бўйича низом (АВ томонидан 10.04.2007 йилда 1672-сон билан рўйхатдан ўтказилган) бор. Унда 1 м2 майдонга харажатларни белгилаш формуласи берилган. Бошқарувчиларни ҳужжатлардан фойдаланишга ва мулкдорларни тўғри хабардор қилишга ўргатиш лозим.\nҚонун лойиҳасида уй-жой инспекцияси ролини ошириш, унинг ваколатларини кенгайтириш зарур. У умумий мол-мулкни сақлаш қоидаларини бузганлик учун жарима солиши керак. Жарималар салмоқли бўлиши даркор. Айни чоғда кўп мулкдорлар ва ХУМШ раҳбарларига «дарра уриш» керак – бошқа таъсир чоралари кор қилмаяпти.\nРената Юсупова, Юнусобод тумани Халқ депутатлари кенгаши депутати:\n– Қонунчиликда фақат хусусий уй-жой мулкдорлари ширкатининг ККУни бошқариши батафсил белгиланган. Уй-жой кодексининг атиги 1 та хатбошиси юридик шахс ташкил этмасдан ўзини ўзи бошқариш ва БК ёрдамида бошқаришга бағишланган. Уй-жой мулкдорлари ва БК ўртасидаги муносабатларни тартибга солувчи қонунчилик базаси деярли мавжуд эмас. ХУМШ ташкил этмай ўзини ўзи бошқариш учун регламент зарур. Бундай бошқариш шаклини танлаган мулкдорлар вазиятдан қандай чиқаяптилар? Ширкатлардан фарқли равишда уларнинг кредит олиши чекланган, ҳисоб-китоб рақамини оча олмайдилар, давлат дастурларида иштирок эта олмайдилар ва ҳ.к. Уй аҳли етарли маблағ жамғармагунча, кредитсиз капитал таъмирлаш режасини амалга ошириш бир неча йилга чўзилиб кетади. Бироқ улар ҳам ҳамма қатори кўп қаватли уйлар, уй-жой мулкдорлари саналади. Нима учун уларнинг ҳуқуқлари чекланган? Ҳуқуқий база мавжуд эмаслиги боис назорат органлари уларга эътироз билдиришлари мумкин. Биз кўп квартирали уйларни бошқаришни норматив тартибга солиш бўйича таклифлар тайёрлаяпмиз. Яна бир таклиф – ККУни бошқариш соҳасидаги қонунбузарликлар учун маъмурий жавобгарликни жорий этиш лозим. Бугунги кунда беғам ХУМШ раҳбарини фақат жиноий жавобгарликка тортиш мумкин. Айни пайтда мулкдорларнинг кўпгина ҳаққоний даъво-эътирозлари жавобсиз қолмоқда.\nРаҳима Ортиқова, Ўзбекистон уй-жой фондига хизмат кўрсатувчи профессионал бошқарувчилар ташкилотлари уюшмасининг эксперти:\n– Бошқарувчи компаниялар «Ўзкоммунхизмат» агентлиги 2006 йилда ишлаб чиққан Бошқарувчи ташкилотларни ташкил этишга доир тавсиялардан фойдаланмоқда. Бугунги кунда ушбу масала чуқур ҳуқуқий тартибга солишни талаб этади. Юридик шахс ташкил этмаган уйларнинг муаммолари ҳам ўз ечимини кутмоқда, улар аниқ ҳуқуқий регламентга эга бўлмай туриб, хато ва камчиликларга йўл қўйган ҳолда, бир-бирлари билан тажриба алмашиб фаолият юритмоқдалар. Тошкентда ХУМШ ташкил этилмаган кўп қаватли уйларни бошқаришга таваккал қилган 2 та БК мавжуд. Улардан бири ўзини ўзи бошқарувчиларга кредит ажратилишига, шунингдек кўп квартирали уй-жой фондини таъмирлаш, ободонлаштириш ва шарт-шароитларини яхшилаш бўйича давлат дастурида иштирок этишига эришди. Томонларнинг муносабатлари ХУМШ сингари йўлга қўйилади.\nСадриддин Отақулов, Сурхондарё вилояти ТТХ директори, «Родник» ХУМШ (Термиз ш.) раиси:\n– Бизга мажбурий бадаллар ўз вақтида тўланмаганлиги учун уй-жой мулкдорларининг қатъий жавобгарлигини белгиловчи қонун керак. Улар уйлари таъмирланишини истасалар, бунинг ҳақини тўлашга мажбур эканликларини, акс ҳолда жавобгарликка тортилишларини билишлари лозим. Амалдаги ХУМШ тўғрисидаги Қонун 2006 йилда қабул қилинган. Шундан буён 12 йил ўтди, кишилар онгида эса кўп нарса ўзгармади. Зиммаларида умумий мол-мулкни сақлаш мажбурияти борлигини тушунишни истамайдилар. Янги қонунни қабул қилиб, ниҳоят, буни англаб етишларини яна 10 йил кутамиз. Превентив чоралар натижа бермаяпти. Кишилар йиллаб ҳақ тўламасалар, бизда эса уларга ҳақиқий таъсир ўтказиш дастаклари бўлмаса, ширкат қандай қилиб нормал ишлаши, уйларни таъмирлаши, кредитларни қайтариши мумкин? Бизга Германиядагидек квартира сотиб олаётган мулкдорга декларацияни имзолатиб, у билан бирга уйдаги умумий мол-мулкни ҳам сақлаш мажбуриятини юклатадиган қонун керак. Биз кутаётган қонун жуда муҳим, унга масъулият билан ёндашиш зарур. Шошқалоқлик қилиш ярамайди. Минтақаларда шу соҳада иш олиб бораётган ва вазиятдан яхши хабардор бўлган ХУМШ раҳбарлари, бошқарувчи ташкилотлар билан қонун лойиҳаси муҳокамасини ташкил этиш керакдир.\nИрина Гребенюк, махсус мухбиримиз.


Аграр секторни қишлоқ хўжалиги техникалари билан таъминлаш масалалари муҳокама этилди - Ўзбекистон Республикаси Қишлоқ хўжалиги вазирлиги\nУнда Вазирликнинг Қишлоқ хўжалигини механизациялаш ва техник модернизациялаш бошқармаси бошлиғи Қодир Исмоилов, Молия вазирлиги ҳамда “Ўзагросаноатхолдинг” акциядорлик жамияти вакиллари соҳада олиб борилаётган ишларга тўхталдилар.\nХусусан, биргина 2018 йилда қишлоқ хўжалиги маҳсулотлари ишлаб чиқарувчиларига, биринчи навбатда, фермер хўжаликлари, пахта-тўқимачилик ишлаб чиқаришни ташкил этувчилар ва кластерларга 33,7 мингдан ортиқ қишлоқ хўжалиги техникалари етказиб берилди. Бу эса 2017 йилги кўрсаткичлар билан таққослаганда 1,5 бараварга кўп.\nҚайд этилганидек, Қишлоқ хўжалиги вазирлиги томонидан жорий йилда 10 минг 640 дона (2,6 трлн. сўмлик) қишлоқ хўжалиги техника ва агрегатларини етказиб бериш белгиланди. 2019 йил биринчи чорагида 2 минг 609 дона (128,1 млрд. сўмлик), шундан лизинг асосида 1 минг 387 дона (34,2 млрд. сўм) янги техникалар етказиб берилди, техника паркини янгиланиш даражаси 2,1 фоизни ва таъминланиш даражаси 87 фоизни ташкил этди.\n2019 йилнинг 2-4 чоракларида қолоқликни бартараф этиш мақсадида тегишли идоралар билан бирга бир ҳафта муддатда умумий қиймати 2,1 трлн. сўмлик 7340 дона техника етказиб беришни назарда тутувчи чора-тадбирлар дастури ишлаб чиқилмоқда.\nШунингдек, мазкур қарор билан республикада ишлаб чиқарилган барча турдаги тракторлар, ғалла ва пахта сеялкалари, шунингдек, уч ёки ундан ортиқ омоч корпусларини харид қилиш учун кредит ва лизинг шартномалари бўйича фоиз харажатлари тижорат банклари ва лизинг компаниялари томонидан белгиланган фоиз ставкасининг 10 фоиз миқдорида Ўзбекистон Республикаси Давлат бюджети маблағлари ҳисобидан қопланиши белгилаб берилди.\nЖорий йилнинг 31 май ҳолатига 478,6 млрд. сўмлик 3503 та (ш.ж. лизинг асосида 391 млрд. сўмлик 2479 та), жумладан 286 та ғалла ўриш комбайнлари жойларга етказиб берилди.\nОчиқ майдонларга дон экиш сеялкаларининг янгиланиш даражаси 55 фоизга таъминланиш даражаси эса 94 фоизга, қатор ораларига дон экиш сеялкалари бўйича эса ушбу кўрсаткичлар мос равишда 20 фоиз ва 22 фоизга етказилади. 2019 йил давомида техника паркининг янгиланиш даражаси 5 фоизга, таъминланганлик даражаси эса 31 фоизга етказилади.


Файлларни қандай архивлаш ва архивдан чиқариш мумкин? – Ёрдам кўрсатиш хизмати | Служба поддержки\nФайлларни қандай архивлаш ва архивдан чиқариш мумкин?\nИззатова Хилола 18/05/2022 08:00\nФайллар ёки файллар билан папкаларни архивлаш ва очиш ўқитувчига дарс режаларини юклашда, дарс мавзусига файлларни юклашда ҳам, уй вазифаси саҳифасига бажарилган топшириқлар билан бир нечта фотосуратларни юклашда ўқувчилар учун зарур бўлиши мумкин.\nМашҳур WinRAR архиви билан ишлашни кўриб чиқамиз:\nАрхив файллари билан ишлаш учун аввал қурилмангизга архивловчи дастурини ўрнатишингиз керак.\nКомпютер учун WinRAR дастурини бу ердан юклаб олишингиз мумкин;\nМобил қурилма учун RAR дастурини Play market (Android фойдаланувчилари учун) ёки App Store (IOS фойдаланувчилари учун) иловалар маркази орқали юклаб олишингиз мумкин.\nRAR файл кенгайтмаси - бу нима?\nRAR- WinRAR архиваторининг асл формати. RAR форматидаги файл .rar кенгайтмасига эга ва бир ёки бир нечта ихчамлаштирилган файлларни сақлаши мумкин бўлган маълумотлар контейнеридир. Бошқа архивлаш дастурлари билан солиштирганда, RAR жуда кўп афзалликларга эга, жумладан, кўп қисмли архивларни қўллаб-қувватлаш, юқори ихчамлаштириш нисбати, бу уй вазифаси саҳифасига файлларни юклашда фойдали бўлиши мумкин.\nКомпютерда RAR файллар билан ишлаш\nФайл/папкаларни қандай архивлаш мумкин:\nАрхивламоқчи бўлган файлларни танланг.\nСичқончанинг ўнг тугмаси билан танланган файллардан бирини босинг.\nКонтекст менюсидан Архивга қўшиш-ни танланг:\nАрхивланган файлни қандай очиш мумкин:\n1. Агар сизда очмоқчи бўлган RAR файлингиз бўлса (масалан, синф журналлари билан экспорт қилинган архив), ушбу файлни икки марта босинг ва у WinRAR дастурида очилади. Шундан сўнг архивдан чиқариш керак бўлган файл ва/ёки папкаларни танлаш мумкин:\n2. WinRAR ойнасининг юқори қисмидаги "Чиқариш…" тугмасини босинг, мақсадли папкани танланг (RAR файлидан олинган маълумотларни сақламоқчи бўлган жой) ва "ОК" тугмасини босинг.\nЧиқарилган файллар мақсадли папкага жойлаштирилади.\nМобил қурилмада RAR файллари билан ишлаш\nфайлни архивлаш учун RAR иловасига кириш керак;\nфайлни танлаш ва экраннинг юқори қисмидаги белгисини босинг;\nсақланиши керак бўлган жойни танланг ва архивдан чиқаришни тасдиқлаш учун "ОК" тугмасини босинг:\n1. Архивланган файлни юклаб олгандан сўнг, файлни очиш йўлини танлаш учун ушбу файлни босишингиз керак:\n2. Танланган файлларни кўриш учун керакли файлни белгиланг ва тегишли иловада очинг:\n3. Файлни архивдан чиқариш учун файлни танланг ва белгисини босинг, файлнинг манзилини танланг ва архивдан чиқаришни тасдиқлаш учун "ОК" тугмасини босинг:


АҚШ Сирдарёда тошқиндан зарар кўрган оилалар учун инсонпарварлик ёрдами етказиб берди (фото) - Daryo\n22:33, 29.05.2020 47502\nАҚШ Сирдарёда тошқиндан зарар кўрган оилалар учун инсонпарварлик ёрдами етказиб берди (фото)\nАҚШнинг Ўзбекистондаги элчиси Даниэль Розенблюм 29 май, жума куни Сардоба сув омбори ўпирилиши сабабли «Соғлом авлод учун» нодавлат хайрия жамғармасига зарур воситаларни топширди. Бу ҳақда АҚШнинг Ўзбекистондаги элчихонаси маълум қилди.\nХабар берилишича, инсонпарварлик ёрдами табиий офатдан жабрланган 2000 та оилага етказилади. АҚШ ҳукумати Халқаро тараққиёт агентлиги (USAID) орқали тақдим этган инсонпарварлик ёрдами озиқ-овқат маҳсулотлари ва бошқа зарур нарсалардан (гигиена воситалари, кўрпа-тўшаклар, чойшаблар, сув тозалаш учун таблеткалар ва бошқалар) ташкил топган.\nЖамғарма ушбу инсонпарварлик ёрдамини сув тошқини бўлган ҳудудларга етказиб беради ҳамда уни Сирдарё вилоятидаги ҳудудий филиали орқали тарқатади. Сирдарё вилояти ҳокимлиги билан ҳамкорликда «Соғлом авлод учун» жамғармаси томонидан ёрдамга муҳтожлар аниқланади ва ўз эгаларига етказиб берилади.\nАввалроқ АҚШ ҳукумати Халқаро тараққиёт агентлиги USAID қошидаги Табиий офатларда ёрдам кўрсатиш бошқармаси орқали, Сирдарё вилоятининг Сардоба туманидаги тошқин оқибатида жабр кўрган аҳолига кўмак бериш учун 100 минг доллар ажратаётгани ҳақида хабар берилганди.\nБундан ташқари, АҚШ жукумати ва Халқаро тараққиёт агентлиги коронавирусга қарши курашда Ўзбекистонга яқиндан кўмак бермоқда. Хусусан, агентлик Ўзбекистонга февраль, март ва апрель ойларида ёрдам кўрсатди. АҚШ Касалликларни назорат қилиш ва олдини олиш маркази (CDC/CAR) Марказий Осиё ҳукуматларининг COVID-19’га қарши саъй-ҳаракатларини қўллаб-қувватлаш мақсадида 6,8 миллион доллар ажратди, бунинг 2,07 миллион доллари эса Ўзбекистонга берилди. Шунингдек, COVID-19 пандемиясига қарши кураш бўйича комплекс чора-тадбирлар доирасида АҚШ ҳукумати USAID орқали Ўзбекистонга қўшимча 3 миллион доллар ажратиши маълум қилинди. USAID пандемия вақтида Марказий Осиё меҳнат муҳожирлари ҳимояси учун 2 миллион доллар ажратади.\n23:44, 27.09.2020 138079\n23:09, 10.10.2020 194697\n22:15, 30.09.2020 133855\n22:41 Бугун 81\nФарғона ҳокимининг матбуот котиби, ахборот сиёсати масалалари бўйича маслаҳатчиси ўзгарди\n22:28 Бугун 698\nАвстрия аҳолисига респиратор тақиш мажбурий қилинди\n22:13 Бугун 1887\nҚирғизистоннинг янги сайланган президенти Садир Жапаровнинг илк хорижий ташрифи Россияга бўлиши кутилмоқда\n22:04 Бугун 1716\nМануэль Нойер Бундеслигада Оливер Каннинг рекордини янгилади\n22:42, 24.01.2021 126397\n22:57, 24.01.2021 91473\n20:37, 24.01.2021 86035\n19:33, 24.01.2021 69901


Politico: 7 йил ичида АҚШда христианлар сони 5 фоизга қисқарди\n17:02 / 25.12.2015\nБарак Обама АҚШ президентига айланганидан буён мамлакатда христианлар сони 5 фоизга камайган. Бу ҳақда Gallup тадқиқотларига асосланган ҳолда Politico нашри хабар тарқатган.\nҚайд этилишича, 2008 йилда америкаликларнинг 80 фоизи ўзини чин христиан сифатида ҳисобларди. Айни вақтда бундай тоифадагилар сони 75 фоизга тушиб қолган.\nЛекин бу аҳоли вакилларининг бошқа динга эътиқод қила бошлаши билан боғлиқ эмас. 2008 йилда мамлакат аҳолисининг 14,6 фоизи ҳеч қайси динга эътиқод қилмаслигини билдирган бўлса, эндиликда бундайлар сони 19,6 фоизни ташкил этади.\nСўровномада маълум бўлишича, ёш америкаликлар орасида динга эътиборсизлик ҳолатлари ортмоқда. 18 ёшдан 29 ёшгача бўлганларнинг атиги 62 фоизи ўзини христиан деб билади. 50 ёшдан ошганлар орасида бу кўрсаткич 80 фоизни кўрсатади.\nНашрнинг ёзишича, АҚШда бошқа динларга эътиқод қилувчилар миқдори бўйича кўрсаткичлар кейинги 7 йил ичида ўзгармаган ва 5 фоизлигича қолмоқда.\nБундан олдинроқ, Барак ва Мишель Обама Рождество кунида террорчилардан жабрланган христианлар ҳаққига ибодат қилганди.


Қирғизистонда йилига эхинококкоз касаллиги бўйича минг кишига операция қилинади Ынтымак Media Group\nҚирғизистонда йилига эхинококкоз касаллиги бўйича минг кишига операция қилинади\nМамлакат бўйича эхинококкоз касаллиги озаймади. Аксинча кўрсатгич кўтарилиб, дард билан ёшлар кўп оғришади. Йилига минг киши касалликдан халос бўлиш учун операция қилдирса, унинг уч юзга яқинини ёшлар ташкил қилади.\nДард билан жабрланганларнинг сонининг кўплигига касалликни ўтказиб юборагани ҳам сабаб бўлмоқда. Жониворлардан юқувчи мазкур касаллик инсоннинг ички органларида 15 йилда ривожланиб, органни ишдан чиқаради. Бироқ унгача касаллик қўзғалмагани учун беморлар шифокорга мурожаат қилишмайди.\nЎш шаҳрининг яшовчиси Жамалдин Юнусов ҳам мазкур касаллик билан оғриганларнинг қаторида. У 16 ёшдалигида қорин қисмида шиш пайдо бўлган. Касаллик кузатилмагани учун мутахассисга бормаган. Кейинчалик эса шифокорлар назоратидан ўтганда жигарида эхинококк қурти бор экани аниқланган.\nШифокор Нияз Исмаиловнинг таъкидлашича, касаллик билан жабрланганларни унгача ўрта ёшдагилар ташкил қилса, яқин йиллардан буён ўсмирларда кўп бўлмоқда. Бунинг боиси уй жониворларига яқинлашган болаларнинг қўл ювмасдан таомланишида айбланмоқда.\nСаломатликни мустаҳкамлаш маркази жанубий ҳудуди бўлимининг шифокори Бекзат Умаровнинг таъкидлашича, эхинококкоз касаллиги ўсганидан шифокорлар уни камайтириш учун турли ҳаракатлар қилмоқда. Республика жанубида 350га яқин мутахассисларни ўқитиб,қишлоқ жойларда эхинококкоздан сақланиш бўйича маълумотларни тарқатишмоқда.\nЎшда кўз касаллиги билан оғриганларга бепул ёрдам кўрсатилмоқда\nАндижонда музқаймоқдан заҳарланганлар сони 1,5 мингга етди


Иссиқхоналар шаҳарчасига айланаётган қишлоқ - zarnews.uz\nИссиқхоналар шаҳарчасига айланаётган қишлоқ\nИжодий жамоамиз билан Нуробод туманининг Олға ва Кўктош, Қўшработнинг Қўрғон, Паст Дарғомнинг Гумбаз қишлоқлари ҳақида сайтимиз ва газетамиз саҳифалари орқали лавҳа ҳамда репортажлар тайёрлаганимиздан кейин бошқа туманлардан ҳам “Қишлоғимизга бир келиб кетинг”, дея таклиф қилувчилар кўпайди.\nБир куни Навоий вилоятида яшовчи тадбиркор аёл Маҳфуза Қаюмова таҳририятимизга қўнғироқ қилиб, Пахтачи туманининг энг чекка ҳудудида жойлашган Бурқут маҳалласидаги ўзгаришларни ҳам ёритишимизни илтимос қилди.\nҚишлоққа қут-барака ёғилмоқда\nБундан 3 йил аввал вилоят ҳокимлиги томонидан ишчи гуруҳлар ташкил қилиниб, чекка ҳудудлардаги аҳвол уйма-уй ўрганилган эди. Ўша пайтда Пахтачи туманининг Бурқут маҳалласида бўлган гуруҳда биз ҳам бор эдик. Ҳудудда аҳвол ачинарли эди. Бу гал маҳаллага бориб, аввалги ҳолат билан бугунгиси ўртасида ер билан осмонча фарқ борлигини кўриб лол бўлдик.\nМаҳалла раиси Ҳамдам Ҳасановнинг айтишича, ўша ишчи гуруҳнинг бир ҳафталик ўрганишидан сўнг ҳудудда “Обод қишлоқ” дастури асосида қурилиш-бунёдкорлик ишлари амалга оширилибди. Таълим ва тиббиёт муассасалари қайта таъмирланиб, маҳалла биноси бунёд этилган. Замонавий савдо ва маиший хизмат кўрсатиш нуқталари қад ростлаган. Турар-жойга муҳтож оилалар учун янги намунавий лойиҳа асосида уйлар қуриб берилган. Ишсиз фуқароларнинг бандлигини таъминлаш учун ҳам кўп ишлар амалга ошириляпти. Бир сўз билан айтганда, кейинги икки йилда Бурқутга файз-барака кириб келибди.\nОқсоқол бизни янгиланган маҳаллани кўздан кечиришга таклиф қилди. Ҳақиқатан ҳам мақтаса арзигулик ишлар амалга оширилганига гувоҳ бўлдик. Уч йил аввалги аҳвол кўз олдимда гавдаланди. Ўнқир-чўнқир, кечалари қоронғи кўчалар. Бугун бу йўлларга асфальт ётқизилган, тунги ёритиш чироқлари ўрнатилган. Маҳалла маркази Бурқутдан чиқиб иккинчи қишлоқ Янгиободга кириб бордик.\n- Ҳали бу қишлоқнинг йўллари ҳам равонлашади, - деди Ҳамдам ака операторимизнинг ҳозирча эътибордан четда турган йўлларни суратга олаётганини кўриб. – Сабаби, Янгиободда 300 гектарлик иссиқхоналар мажмуаси барпо этилиши белгиланган. Бу ишлар бошланиб кетди, 10 гектар жойда замонавий иссиқхоналар қурилиши якунига етяпти.\n1 гектарлик иссиқхона – 20 та янги иш ўрни\nҲа, Янгиободнинг янгича қиёфаси иссиқхоналар билан экан. Икки йил аввал саҳродай кенг, қуп-қуруқ майдонда эътиборли ишлар амалга оширилибди.\n– Бизга ҳам шу ҳудуддан 1 гектар ер майдони ажратилди, - дейди “Али Нарпай” масъулияти чекланган жамияти иш бошқарувчиси Фахриддин Омонов. – Иссиқхона қурилиши якунига етиб қолди. Ерни экин экишга тайёрлаяпмиз. Бу ерга минг тупдан зиёд лимон кўчатларини ўтқазамиз. Улар ҳосилга киргунча ниҳоллар орасида полиз ва сабзавот маҳсулотлари экамиз. 20 нафар ишсиз ёшларнинг бандлиги таъминланади.\nМаҳаллада 158 нафар ёш ишсизлар рўйхатида\nМахсус ишчи гуруҳ томонидан “Ёшлар дафтари” шакллантирилганда маҳаллада 158 нафар йигит-қизнинг ишсиз эканлиги қайд этилди. Қурилаётган 10 та иссиқхонада 200 га яқин янги иш ўрни яратилаётганини ҳисобга олсак, бу ҳудудда ишсиз ёшлар қолмайди. Қолаверса, қўшни маҳаллалардаги банд бўлмаган ёшларни ҳам ишга таклиф қилиш мумкин.\n- Ишсиз эдим, - дейди маҳалла ёшларидан бири Фарҳод Қаландаров. – Қишлоғимиздаги бу иссиқхоналар мен каби ёшларнинг муаммосига ечим бўлди. Ҳозирча қурилишда ишлаяпмиз. Бу ишлар якунлангач, иссиқхонада деҳқончилик билан шуғулланамиз.\nҲудудни иссиқхоналар шаҳарчасига айлантирамиз\nБунёд этилаётган иссиқхоналарни кўздан кечираётганимизда кўринишидан раҳбар опаларга ўхшайдиган бир аёл келиб, қадрдонлардек ҳол-аҳвол сўради. У бизни шу қишлоққа таклиф қилган тадбиркор Маҳфуза Қаюмова экан.\n- Ўзим шу маҳаллада туғилиб ўсганман, - деди у. – Навоий вилоятининг Кармана шаҳарчасига турмушга чиқиб, кўп йиллардан бери тадбиркорлик билан шуғулланиб келаман. Қишлоғимизда янги лойиҳа амалга оширилаётганини эшитиб, мен ҳам бу хайрли ишга ҳисса қўшиш мақсадида 2 гектар ер олдим. Артезиан қудуқ қазиб, сув чиқардик. Лекин сувни тежаш учун экинларни томчилатиб суғориш тизимини йўлга қўямиз. Баҳорда бу жойлар яшнаб кетади. Болалигимизда мол боқиб юрган бу қаровсиз ерда иссиқхоналар шаҳарчасини бунёд этишни режалаштирганмиз.\nКредит расмийлаштириш учун банкка бормадик\nҲар бир гектар ер майдонида иссиқхона қуриш учун 1 миллиард 100 миллион сўмдан кредит маблағлари ажратиляпти. Зарур бўлган лимон кўчатлари, сабзавот ва полиз маҳсулотлари уруғлари Деҳқон, фермер хўжаликлари ҳамда томорқа ер эгалари Кенгаши туман бўлими томонидан етказиб берилмоқда.\n- Кредит олишимиз учун ҳам катта қулайлик яратилди, - дейди тадбиркор М.Қаюмова. – 200 километр масофа босиб, Самарқанд шаҳрига бориб сарсон бўлмадик. “Туронбанк” вилоят филиали ходимлари ўзлари шу қишлоққа келиб, ҳужжатларни расмийлаштиришди.\nТуманда 18 ёшдан 30 ёшгача бўлган йигит-қизлар 32 317 нафарни ташкил этади. Улар орасида 6 443 нафар ёшни ишсизлик муаммоси қийнаб келмоқда. Айни кунларда шу масалага ечим топиш мақсадида зарур чора-тадбирлар амалга ошириляпти. Иссиқхоналар барпо этилиши ҳам шу мақсадга қаратилган. Йил якунигача туманда 89 гектар майдонда ана шундай иссиқхоналар ташкил этиш режалаштирилган.\nҲа, айтганча, ҳурматли сайтимиз ўқувчилари, “Бир келиб кетинг қишлоғимизга” рукни остидаги навбатдаги кўрсатувимизни айнан сизнинг маҳаллангиздан тайёрлашимиз мумкин. Ҳудудингизда эътиборга молик ўзгаришлар бўлса бизга хабар беринг. Муаммолар бўлса ҳам мурожаат қилаверинг. Биз, албатта, бир бориб келамиз қишлоғингизга!


Занжирбанд асир қиссаси… Сийратдан сабоқлар (2) – Islom Nuri\nЗанжирбанд асир қиссаси… Сийратдан сабоқлар (2)\nҲозир келтиражагим ибрат намуналаридан яни бирини Табароний, Ҳоким, Ибн Саъд ва бошқалар Абдуллоҳ ибн Саломдан ривоят қилганлар ва Ҳайсамий «Мажмаъуз-заваид»да ровийларини ишончли санаган:\nЯҳудий руҳонийларидан бири Зайд ибн Саъна айтади: «Мен Расулуллоҳнинг юзига қараганимда пайғамбарлик белгиларининг иккитасидан бошқа ҳаммасини кўрдим. Бу иккисини синаб кўрмаган эдим: ҳалимлиги жаҳлига ғолиб келадими ва жаҳлнинг ошиши ҳалимлигини зиёда қиладими? Бир куни борсам, Пайғамбар соллаллоҳу алайҳи ва саллам ҳузурларига туя минган бир киши келиб турган экан. У: «Ё Расулуллоҳ, менинг қавмим фалон қишлоқ аҳлидир. Улар Исломни қабул қилганлар. Мен уларга агар Исломни қабул қилсалар, ризқлари мўл-кўл бўлишини ваъда қилган эдим. Бугун уларга қийинчилик етиб қолди. Мен уларнинг Исломга тамаъ ортидан кирганлари туфайли бугун ундан юз ўгириб кетишларидан қўрқаяпман. Агар уларнинг муҳтожлигини кеткизадиган бирон пул-мол юбора олсангиз, шундай қилинг, Аллоҳ сизни чиройли мукофотласин», деди. Набий соллаллоҳу алайҳи ва саллам берадиган бирон нарсамиз борми, дегандек савол назари билан Алий ибн Аби Толибга қарадилар. «Ҳеч нарсамиз қолмаган», деди Алий.\nЗайд ибн Саъна айтади: Шунда мен Муҳаммад соллаллоҳу алайҳи ва салламга қараб: «Эй Муҳаммад, менга фалон боғнинг маълум миқдордаги хурмосини маълум муддатдан кейин бериш шарти билан сотасанми?», дедим. Набий соллаллоҳу алайҳи ва саллам: «Ҳа эй яҳудий, маълум миқдордаги хурмони сотаман, лекин фалон боғники деб атамайсан», дедилар. Мен буни қабул қилдим. Сўнг Набий соллаллоҳу алайҳи ва салламга саксон мисқол тилла бердим. Тилланинг ҳаммасини ҳалиги кишига бердилар ва: «Шу пул билан қавмингга ёрдам қил», дедилар.\nТўлаш вақти келишидан икки-уч кун олдин Муҳаммад соллаллоҳу алайҳи ва салламни кўрдимки, бир неча асҳоблари билан бирга ансорлардан бир кишининг жанозасини ўқиб, бир девор остига бориб ўтирдилар. Шунда мен у кишининг ёнларига бориб, чопонлари ёқасини тутиб, ғазабнок ҳолатда: «Ҳой Муҳаммад, ҳаққимни бермайсанми?! Қасамки, эй Бану Абдилмуттолиб, сизлар қарзни ўта чўзиб юборадиган одам экансизлар», деб, қўпол сўзлар айтдим.\nУмар ибн Хаттобнинг бундан қаттиқ ғазаби келди. Ғазабдан кўзлари чаноқларидан чиққудек бўлиб: «Ҳой Аллоҳнинг душмани, сен Расулуллоҳ соллаллоҳу алайҳи ва салламга шундай беодобона сўзлар айтасанми?! Аллоҳга қасамки, агар у зотнинг ғазабларидан чўчимаганимда эди, қиличим билан бошингни танингдан жудо қилган бўлар эдим!», деди.\nРасулуллоҳ соллаллоҳу алайҳи ва саллам Умар розияллоҳу анҳуга ўгирилдилар, Зайд ибн Саъна у зотнинг юзларига разм солиб, сўзларини кузатиб турар, мана шундай асабийлик ҳолатида нима деб жавоб беришларини эшитишни истарди. Набий соллаллоҳу алайҳи ва саллам Умарга қараб, вазминлик билан: «Эй Умар, мен ҳам, у ҳам сиз томонингиздан бундан бошқа нарсага муҳтож эдик. Сиз мени (қарзни) яхши ўташга, уни эса (қарзини) чиройли сўрашга чақиришингиз керак эди. Эй Умар, уни олиб бориб, ҳаққини беринг ва унга (пўписа қилиб,) қўрқитганингиз учун йигирма соъ хурмо қўшиб беринг!», дедилар.\nУмар розияллоҳу анҳу йигирма соъ хурмо қўшиб берганида Зайд: «Эй Умар, бу ортиқчаси нима учун?», деб сўради. Умар розияллоҳу анҳу: «Расулуллоҳ соллаллоҳу алайҳи ва саллам сенга қилган ғазабим эвазига буни қўшиб беришимга буюрдилар», деди. Зайд: «Эй Умар, мени танийсанми?», деди. «Йўқ, сен кимсан?», дедилар Умар. «Зайд ибн Саънаман», деди. «Ҳабр (руҳоний)ми?». «Ҳабр (руҳоний)». «Расулуллоҳ соллаллоҳу алайҳи ва салламга нега ундай муомала қилиб, у сўзларни айтдинг?». «Эй Умар, мен Расулуллоҳнинг юзига қараганимда пайғамбарлик белгиларининг иккитасидан бошқа ҳаммасини кўрдим. Бу иккисини синаб кўрмаган эдим: ҳалимлиги жаҳлига ғолиб келадими ва жаҳлнинг ошиши ҳалимлигини зиёда қиладими? Мен энди у иккисини синаб кўрдим. Эй Умар, сени гувоҳ қилиб айтаманки, Аллоҳни Парвардигор, Исломни дин ва Муҳаммад соллаллоҳу алайҳи ва салламни пайғамбар деб рози бўлдим. Яна сени гувоҳ қилиб айтаманки, бойлигимнинг ярми – мен қавмимнинг энг бой кишисиман – Муҳаммад соллаллоҳу алайҳи ва салламнинг Умматига садақа бўлсин.\nУмар розияллоҳу анҳу айтдилар: «Уларнинг баъзилари учун бўлақолсин. Чунки, сен уларнинг ҳаммасига етказа олмайсан».\nЗайд: «Баъзиларига бўлақолсин», деди.\nКейин Зайд Расулуллоҳ соллаллоҳу алайҳи ва салламнинг олдига келди ва: «Ашҳаду ан ла илаҳа иллаллоҳ ва ашҳаду анна Муҳаммадан абдуҳу ва расулуҳу» (Аллоҳдан бошқа ҳақ илоҳ йўқ ва Муҳаммад Унинг бандаси ва элчиси эканига гувоҳлик бераман), деди ва у зотга иймон келтирди. Шундан сўнг Расулуллоҳ соллаллоҳу алайҳи ва саллам билан бирга барча ғазотларда иштирок этди ва Табук ғазотида ортга чекинмаган ҳолда вафот этди. (Ҳофиз «Ал-исоба»да айтади: Табароний, Ҳоким, Абуш-шайх, Ибн Саъд ва бошқалар ривоят қилган, иснодидаги кишилари ишончли. Ибн Касир «Ал-бидая»да зикр қилиб, Абу Нуаймнинг «Далаил»ига нисбатлаган. Ҳайсамий «Мажмаъуз-заваид»да (8/240) Табароний ривоят қилганини ва кишилари ишончли эканини айтган).\nЭй мусулмонлар! Севикли биродарлар!\nАйтмадимми сизларга, мулойимлик ва одамларга чиройли муомала қилиш қалблардаги ғазабни меҳр-муҳаббатга айлантириб қўяди деб?!\nҚанийди уммат бу дарсни яхши ўзлаштирса ва ҳокимларига, олимларига, ёшларига ва аёлларига нисбатан буни амалда татбиқ қилса!!\nКошкийди уммат Набий соллаллоҳу алайҳи ва саллам сийратларига қайтса, бу пок сийрат ва тоза ахлоқларни ўз ҳаётида амалий дастурга айлантириб олса!!\nАллоҳга қасам ичиб айтаманки, қалблар Расулуллоҳ соллаллоҳу алайҳи ва салламга ана шундай юксак ахлоқлари сабабли чиппа боғланиб қоларди.\nНабий соллаллоҳу алайҳи ва саллам асҳоблари ва дўстларидан ҳам бурунроқ душманларига иззат-икром кўрсатганлар. Душманлари ўзаро тор доирада у зотнинг ростгўйликлари, олийжанобликлари, мардликлари ва юксак ахлоқ соҳиби эканларига гувоҳлик беришарди. «Саҳиҳул Бухорий»да келганидек, Ҳудайбияда Пайғамбар соллаллоҳу алайҳи ва саллам билан сулҳ шартларини келишиб олиш учун келган Урва ибн Масъуд Расулуллоҳ соллаллоҳу алайҳи ва салламнинг атрофларидаги саҳобаларнинг у зотга нисбатан кўрсатаётган фидокорликларини кузатиб ўтирган, Қурайш ҳузурига қайтиб боргач, уларга шундай хитоб қилган эди: «Эй қавмим, қасамки, мен кўп подшоҳлар, шу жумладан Қайсар, Кисро ва Нажоший ҳузурида бўлганман. Аллоҳга қасамки, бирон бир подшоҳни аъёнлари Муҳаммаднинг асҳоби Муҳаммадни улуғлаганича улуғлаганини кўрмаганман. Қасамки, агар у тупурса, тупуги ерга тушмай, улардан бирининг кафтига тушади ва у уни юзига ва баданига суради. Агар бир ишга буюрса, уни адо этишга шошилишади. Таҳорат қилса, таҳоратига сув беришга (ёки таҳоратидан ортган сувни) талашиб, уришиб кетишга яқин бўлишади. У гапирса, овозларини чиқармай, жим қулоқ солишади. Уни ҳурмат қилганларидан юзига тик боқишмайди!!».\nАйтиб ўтганимиздек, уммат ҳозирда мана шундай улуғ сийратни қуп-қуруқ назарий ва зеҳний ўрганиш билан кифояланмоқда. Аслида, у зотнинг сийратлари биз учун ҳаёт қуёшларимизга нур бахш этадиган шуълага айланиши, авлодларимиз томирида оқадиган қайноқ қонга айланиши зарур эди!!\nКелинг, бу сийратни ҳаётимиз воқелигига ва амалий дастуримизга айлантирайлик!\nСуҳбатимизнинг учинчи моддаси шу ҳақда бўлади.\nУчинчи: Аллоҳ жалла ва алога, Муҳаммад соллаллоҳу алайҳи ва саллам сийратлари ва ҳаётларига қайтмоқ фарздир\nМусулмонлар! Тарбия ва ахлоққа доир назарий дастурни тақдим этиш унча қийин иш бўлмаслиги мумкин. Бироқ, модомики бу дастур одамлар ҳаётида амалий воқеликка айланмас экан, бор-йўғи қоғозга битилган сатрлар бўлиб қолаверади. Модомики, у инсоният олами ичра улуғворлик, юксаклик ва олийлик билан порлаб турмас экан, ўзи битилган сиёҳ баҳосига ҳам арзимас ёзувлар бўлиб қолаверади. Пайғамбар соллаллоҳу алайҳи ва саллам Исломдан аввал Араб жазирасидан ташқарида на салмоғи, на эътибори бўлган араблар ва аъробийлардан, ўша ялангоёқ ва яланғоч саҳройилардан башарият ичра мутлақо тенги бўлмаган мислсиз буюк бир қуръоний авлодни етиштириб чиқардилар. У зот исломий тарбия дастуридан минглаб нусхани чоп этдилар. Бироқ, бу нусхаларни сиёҳ билан қоғозга эмас, балки инсонлар қалбига нурдан бўлган сиёҳ билан битдилар! Пайғамбар соллаллоҳу алайҳи ва салламнинг асҳоблари ушбу тарбия ва ахлоққа доир назарий дастурни одамлар оламида порлаб ва ярқ этиб кўзга ташланиб турадиган амалий воқеликка айлантирдилар. Борлиқ башарият уларнинг юксак ахлоқларига гувоҳ бўлди, ер юзида икки оёқ билан юриб турган тирик қуръонларни кўрди. Оиша розияллоҳу анҳодан Расулуллоҳ соллаллоҳу алайҳи ва саллам ҳақларида сўралганда: «Хулқлари Қуръон эди», деб жавоб берганлар (Муслим: №746).\nПайғамбар соллаллоҳу алайҳи ва саллам одамлар оламида ҳаракатланиб турган тирик қуръон эдилар. У зотнинг асҳоблари ҳам барча ҳолатларида Аллоҳ ва Расулининг амрларга бўйсунишар ва қайтариқларидан тийилишар, Аллоҳ жалла ва ало белгилаб берган ва Расулуллоҳ соллаллоҳу алайҳи ва саллам кўрсатган чегарадан асло ташқарига чиқишмас эди.\nАллоҳга қасам ичиб айтаманки, биз ҳам модомики, Пайғамбар соллаллоҳу алайҳи ва салламнинг йўлларига янгидан юрмас эканмиз, ҳеч қачон у зотга ҳақиқий эргашувчи бўлмаймиз! Шундай экан, Аллоҳ ва Расулига иймон ва муҳаббат даъвосида бўлган ҳар бир киши ўзининг ҳаётини бир текшириб олсин, иймон ва муҳаббат ҳақиқатига, чинакам эргашишга нисбатан қай ўринда турибди?!\nҚуръон ва Суннатга чинакамига қайтиш ҳар кимнинг ихтиёридаги иш бўлмаслиги керак. Зеро, бу ихтиёрий иш эмас, балки мусулмонлик шарти ва мўминлик чегарасидир. Ё Муҳаммад Мустафога эргашиш ва у зотнинг йўлларини маҳкам тутиш билан иймонда, ё эса Аллоҳнинг дастури ва Расулининг йўлларидан четланиш билан куфрда бўлиш бордир:\nАллоҳ таоло содиқ ва чинакам мўминлар ҳақида айтади: «Аллоҳ ва Унинг пайғамбарига ўрталарида ҳукм чиқариш учун чорланган вақтларида, мўминларнинг сўзи «эшитдик ва бўйсундик», (демоқдир). Ана ўшаларгина нажот топувчилардир. Ким Аллоҳ ва Унинг пайғамбарига бўйсунса ва Аллоҳдан қўрқиб, тақво қилса, ана ўшаларгина (бахт-саодатга) эришувчилардир» Нур: 51-52).\nЭшитиб, юз ўгириб кетадиган ва эшитиб, масхара қиладиган мунофиқлар ҳақида эса мана бундай дейди: «(Эй Муҳаммад соллаллоҳу алайҳи ва саллам), ўзларини сизга нозил қилинган нарсага (Қуръонга) ва сиздан илгари нозил қилинган нарсаларга иймон келтирган деб ҳисоблайдиган (айрим) кимсаларнинг ботилга ҳукм сўраб боришни истаётганларини кўрмадингизми? Ҳолбуки, уларга унга (ботилга) ишонмаслик буюрилган эди. (Чунки) шайтон уларни бутунлай йўлдан оздиришни истайди. Қачон уларга «Аллоҳ нозил қилган Китобга ва пайғамбар ўгитларига келинглар», дейилса, у мунофиқларнинг сиздан қаттиқ юз ўгирганларини кўрасиз» (Нисо: 60-61).\nДемак, мўмин – Пайғамбар соллаллоҳу алайҳи ва салламга қулоқ солиб, у зотга итоат қилувчи кишидир: «Ким Муҳаммад соллаллоҳу алайҳи ва салламга итоат қилса, у Аллоҳга итоат қилибди. Ким Муҳаммад соллаллоҳу алайҳи ва салламга итоатсизлик қилса, Аллоҳга итоатсизлик қилибди. Муҳаммад соллаллоҳу алайҳи ва саллам одамлар ўртасидаги фарқдирлар» (Бухорий: №7281).\nДемак, Пайғамбар соллаллоҳу алайҳи ва саллам сийратларини ўрганиш қуруқ назарий билим ҳосил қилиш ё баҳс-мунозаралар учун бўлмаслиги, балки уни уммат ўз ҳаётида амалий воқеликка ва ҳаётий дастурига айлантириб олиши учун бўлмоғи зарур экан!\nШу йўлга шу бугуноқ қайтмоқ зарур! Аллоҳ ва Расулига қайтмоқ зарур! Аллоҳга қасамки, уммат то биринчи бор ўзини тубсиз жарликлардан юксак олийликларга кўтарган манҳажга, оламлар Парвардигорининг ва Пайғамбарлар саййидининг манҳажи-дастурига қайтмас экан, ҳеч қачон ўзининг қўлдан бериб қўйган ўрнига қайта олмайди!\nБу эътиборсиз қараладиган иш эмас!\nПайғамбар соллаллоҳу алайҳи ва салламга овозни кўтаришнинг ўзиёқ барча амалларни бекорга чиқаришини биласизми?!\nУмматнинг ўз Пайғамбаридан кейинги энг улуғ кишилари бўлган Абу Бакр ва Умар розияллоҳу анҳумодек улуғ икки саҳоба овозларини Пайғамбар соллаллоҳу алайҳи ва саллам овозларидан кўтаришгани учун ҳалокат чоҳига тушишларига сал қолганини биласизми?!\n«Саҳиҳул Бухорий»да (№4845) Ибн Аби Мулайкадан ривоят қилинади:\nЯхшиларнинг яхшиси бўлган икки киши ҳалок бўлишларига оз қолди. Абу Бакр ва Умар Пайғамбар соллаллоҳу алайҳи ва салламнинг мажлисларида, у зот ҳузурларига Бану Тамим элчилари келишганда овозлари кўтарилиб кетди. Абу Бакр: «Ё Расулуллоҳ, уларга Қаъқоъ ибн Маъбадни амир қилинг», деди. Умар эса: «Йўқ, балки Ақраъ ибн Ҳобисни уларга амир қилинг, ё Расулуллоҳ», деди. Шунда Абу Бакр: «Сиз менга хилоф қилмоқчи бўлдингиз», деди. Умар: «Йўқ, мен сизга хилоф қилмоқчи эмасдим», деди.\nБўлган гап бор-йўғи шундан иборат эди. Пайғамбар соллаллоҳу алайҳи ва саллам ҳузурларида овозлари бир оз кўтарилиб кетди, холос. Шунда уларни огоҳлантириб ва тарбия қилиб, Қуръон оятлари нозил бўлди:\n«Эй мўминлар, (токи қилган яхши) амалларингиз ўзларингиз сезмаган ҳолларингизда беҳуда-бефойда бўлиб қолмаслиги учун сизлар (пайғамбар билан сўзлашган пайтларингизда) овозларингизни пайғамбарнинг овозидан юқори кўтарманглар ва унга бир-бирларингизга очиқ (дағал сўз) қилгандек очиқ-дағал сўз қилманглар!» (Ҳужурот: 2).\nЭй мусулмонлар! Овозни Пайғамбар соллаллоҳу алайҳи ва саллам овозларидан кўтаришнинг ўзиёқ амалларни бекорга чиқарадиган бўлса, Пайғамбар соллаллоҳу алайҳи ва саллам шариатларини ҳаётдан четлатиш натижаси нима бўларкин?! У зотнинг шариатларини ноқислик, қолоқлик, реакционлик билан айблаш, уни йигирма биринчи аср маданиятига ҳамоҳанг қадам ташлаёлмаслик билан айблаш оқибати нима бўларкин?!\n«Ким Пайғамбар севгисини даъво қилса-ю, унинг йўлидан юрмаса, уни даъвоси қуруқ гапдир.\nСўзимни латиф бир ҳикоя билан тугатмоқчиман.. Шояд, биз чин севгига нисбатан қай ўринда эканимиз маълум бўлса..\nБир шогирд устозига: «Эй устоз, эшитишимча, сиз тушингизда Расулуллоҳ соллаллоҳу алайҳи ва салламни кўрар экансиз», дебди.\n«Хўш, нима бўпти?», сўрабди устоз.\n«Менга ҳам йўлини ўргатинг, мен ҳам у зотни тушимда кўришни истайман», дебди у.\n«Майли, унда бугун кечки таомни бизникида мен билан тановул қил, кейин сенга Расулуллоҳ соллаллоҳу алайҳи ва салламни тушда кўриш йўлини ўргатаман», деб жавоб берибди устоз.\nШогирд кечқурун устозиникига борибди. Устоз шогирд олдига ўта шўр қилиб тайёрланган таом қўйибди, бироқ сув бермабди. Шогирднинг сув сўраб қилган илтимосларини рад қилибди ва таомдан кўпроқ ейишга зўрлабди.\nКейин: «Ухла, тонгга яқин турганингда Пайғамбар соллаллоҳу алайҳи ва салламни тушда кўриш сирини ўргатаман», дебди. Шогирд ташналикдан қийналади ва чанқоқнинг зўридан у ёқ-бу ёққа думаланиб, яхши ухлай олмайди.\nТонг пайти устоз: «Эй болам, сенга энди Расулуллоҳ соллаллоҳу алайҳи ва салламни тушда кўриш йўлини айтай. Аввал сен айтчи, бугун тушингда нималарни кўрдинг?», деб сўрабди.\n«Тушимда ёмғирлар ёғаётганини, серсув дарё ва кўлларни кўриб чиқдим», дебди шогирд.\nШунда мураббий устоз айтган экан: «Ҳа, эй болам, ниятинг чин бўлса ва нимани ҳақиқий орзу қилсанг, тушингга ўша нарса киради. Ташналигинг туфайли тушингга сув кирган. Агар муҳаббатинг чин бўлса, албатта тушингда Расулуллоҳ соллаллоҳу алайҳи ва салламни кўрасан».\nДаъво қилиш жуда осон, гапириш жуда осон! Лекин, ҳақиқий эргашишда гап! Сиз билан биз Пайғамбар соллаллоҳу алайҳи ва салламнинг сийратлари ва ҳаётларига нисбатан қай ўриндамиз?!\nАллоҳга қасамки, уммат то Олий Парвардигорининг манҳажига ва Пайғамбарлар саййидининг сийратларига чинакам қайтмас экан, ушбу покиза сийратни ўзининг ҳаёт йўлига айлантириб олмас экан, ҳеч қачон бошидан бугунги кўргуликлари аримайди!\nАллоҳ таолодан умматни Ўзининг манҳажига гўзал суратда қайтаришини сўрайман.\n2011 йил 7-январ


Журнал "Экономический Вестник Узбекистана" » (O´zbek) Электр таъминотидаги мувозанат\nГлавная | «O‘zIA–ЭВУ» № 4/2020 | (O´zbek) Электр таъминотидаги мувозанат\n(O´zbek) Электр таъминотидаги мувозанат\nАввало, электр энергияси истеъмол қамрови ва ишлаб чиқариш мураккаблиги жиҳатидан бебаҳо неъмат эканлигини эътироф этиш жоиз.\nЎзбекистон электр энергетикаси тизимига Энергетика вазирлиги тасарруфидаги электр энергиясини ишлаб чиқарадиган корхоналар («Иссиқлик электр станциялари» АЖ ва «Ўзбекгидроэнергия» АЖ), уни узатадиган юқори кучланишли магистрал тармоқлар («Ўзбекистон миллий электр тармоқлари» АЖ), тақсимлаш тармоқлари («Ҳудудий электр тармоқлари» АЖ) ҳамда истеъмолчилар киради.\nТизимнинг асосий мақсади истеъмолчиларни сифатли ва ишончли электр токи билан узлуксиз таъминлашдан иборат. Ана шу жараёнда асосий эътибор ушбу энергия нархини техник ва иқтисодий талаблардан келиб чиққан ҳолда максимал даражада камайтиришга қаратилади.\nМазкур тизимнинг бошқа ишлаб чиқариш соҳалари ва йўналишлардан фарқи ҳамда ўзига хос хусусияти шундаки, электр энергиясини ишлаб чиқариш, узатиш, тақсимлаш ва истеъмол қилиш бир пайтнинг ўзида амалга оширилиши лозим. Бу ягона технологик жараён бўлиб, ҳар лаҳза улар ўртасида тенглик, яъни мувозанат ўрнатиш ниҳоятда муҳим вазифа саналади. Айни талаб бутун дунё электр энергияси тизимларига хос хусусиятдир.\nХўш, уни нималар билан изоҳлаш мумкин?\nБу саволга бериш учун, аввало, умумтаълим мактабларида ўқитиладиган физика дарслигига эътибор қаратайлик. Унда қайд этилишича, электр энергияси – бу зарядланган заррачаларнинг тартибли ҳаракати бўлиб, унинг тезлиги сониясига 300 000 километрни ташкил этади. Демак, маҳсулотнинг алоҳида тури сифатида таснифланадиган электр энергияси ишлаб чиқарилган заҳотиёқ, яъни сониянинг бир бўлаги ичида (миллисекундларда) истеъмол қилиниши керак. Сирасини айтганда, мувозанат сақлаш тизимнинг ишончли фаолияти кафолатидир. У тизим диспетчеридан ўз вазифасига юксак масъулият билан ёндашишни, вазиятга қараб ҳамда жуда қисқа фурсатда кескин ва қатъий чоралар кўришни талаб қилади.\nЁзнинг жазирама кунларида ёки қиш чилласи авжига чиққан дамларда электр энергиясига эҳтиёж кескин ортади. Бундай кезларда ҳатто ривожланган мамлакатларда ҳам истеъмол ва ишлаб чиқариш ўртасидаги энергия балансини таъминлаш ўта мушкул вазифага айланади. Йирик аварияларнинг – бутун мамлакат бўйлаб электр энергияси ўчишининг, шунингдек, истеъмолчиларни электр токи билан таъминлашдаги узилишларнинг олдини олиш учун электр таъминотида чекловлар жорий этишга тўғри келади. Диспетчерлик маркази мувозанат сақлаш жараёнини ўз вақтида таъминламаса, тизимдаги «зўриқиш» катта-катта ҳудудларда турли йирик авариялар рўй беришига олиб келиши эҳтимолдан холи эмас.\nЭлектр энергияси таъминоти тизимидаги номутаносибликлар ҳамда юқори истеъмол туфайли келиб чиқадиган авариялар сабаблари бир неча кўринишда бўлиши мумкин. Масалан:\n● ишлаб чиқариш қуввати пасайиши ёки тизимда истеъмол кўпайиши натижасида авария (нонормал) ҳолатида ишлаётган жиҳоз ва ускуналар носоз ҳолга келиб қолиши;\n● тизимнинг асосий бўғинлари (автотрансформаторлар)да кучланиш пасайиши оқибатида генератор ва синхрон компенсаторлар фаолиятида реактив қувват юкламаси етишмаслиги (ёки ҳаддан зиёд юкланиши), уларнинг актив ва реактив кучлари нотўғри тақсимланиши, истеъмолчиларнинг тармоққа беҳад кўп уланиши, энергоузелларда қувват оқимлари кўпайиши;\n● энергия истеъмоли интенсив ўсиши ва тизимлараро транзит қуввати ошиши боис тизимнинг айрим қисмлари генераторларида синхрон режим юзага келиши;\n● тармоқлараро тизим ва тармоқ ичидаги транзит электр узатиш линиялари ҳамда ускуналарида қувват оқимларининг максимал қийматидан ошиб кетиши ва тизимдаги бошқа беқарорликлар йирик аварияларга доялик қилиши.\nМодомики, энерготизимда мувозанат сақлаш шунчалик муҳим вазифа экан, жорий талабларга риоя қилинмагани туфайли рўй берган йирик аварияларни эслатиш жоиз. Қолаверса, электр таъминотига айрим чекловларни киритиш орқали қандай талафотлар ва кўнгилсизликлар олдини олиш мумкинлигини истеъмолчиларга тушунтириш фойдадан холи бўлмайди.\nЖаҳон электр энергияси тизимларидаги йирик авариялар ва уларнинг маънавий, моддий ҳамда экологик зарарлари ҳақида эса кўплаб мисоллар келтириш мумкин. Масалан, 2005 йил 25 майда Москва шаҳридаги «Чагино» подстанциясида бўлган авария Россия тарихида 7 миллион аҳолини электр токидан маҳрум қилган энг катта талафот, деб баҳоланган. Бу фавқулодда вазият нафақат пойтахтдаги, балки унинг жануби-ғарбидаги ҳудудларда ҳам электр таъминоти тизимини издан чиқарди. Сирасини айтганда, эрталабки юқори истеъмол оқибатида юзага келган айни ҳолат баъзи жойларда юқори кучланишли электр узатиш линиялари автоматик равишда каскадли ўчиши билан якунланди. Расмий маълумотларига кўра, Москва шаҳри ва вилоятидаги истеъмолчиларнинг қарийб 26 фоизи, Тула вилоятидаги аҳоли ва саноат объектларининг 87 фоизи, Калуга вилоятидаги истеъмолчиларнинг 22 фоизи электр токисиз қолди. Рязань ва Смоленск вилоятларида ҳам тизимдан қисман узилишлар кузатилди.